2020 йилги Давлат дастури тасдиқланди\n02.03.2020 23:25 0 4851\nБугун 2020 йил 2 март куни «Илм, маърифат ва рақамли иқтисодиётни ривожлантириш йили»да амалга оширишга оид Давлат дастури тўғрисида»ги Ўзбекистон Президенти Фармони имзоланди.\nИқтисодий тадқиқотлар ва ислоҳотлар маркази Жамоатчилик билан алоқалар хизмати шарҳ тайёрлади.\nБу йилги давлат дастури 284та банддан иборат бўлиб, унда умумий қиймати 18,2 трлн. сўм ва 10,3 млрд. АҚШ долларига тенг лойиҳалар тасдиқланмоқда.\nДавлат бюджети ва бюджетдан ташқари мақсадли фондлар ҳисобидан – 12,9 трлн. сўм;\nИжрочилар ва банклар маблағлари ҳисобидан – 2 трлн. сўм;\nХалқаро молия институтлари маблағлари ва грантлар ҳисобидан 3,3 трлн. сўм ва 10,3 млрд. АҚШ долларига тенг бўлган лойиҳалардир.\nЭслатиб ўтамиз, Давлат дастури лойиҳаси 2020 йил 11-20 февраль кунлари жамоатчилик муҳокамаси учун 2020.strategy.uz ва regulation.gov.uz веб-порталларига жойлаштирилган эди. Давлат дастури лойиҳаси 320та банддан иборат бўлган ҳолда жамоатчилик муҳокамасига ҳавола этилганди. Унинг доирасида жами қиймати 17,5 трлн сўм ва 9,6 млрд долларга тенг лойиҳаларни амалга ошириш кўзда тутилганди.\n«Илм, маърифат ва рақамли иқтисодиётни ривожлантириш йили»да амалга оширишга оид Давлат дастури тўғрисида»ги Ўзбекистон Президенти фармонида келтирилишича, 2020 йил 1 апрелдан Тошкентда доимий пропискасиз уй сотиб олиш мумкин бўлади:\nкўчмас мулк харид қилишда Ўзбекистан фуқаролари учун ушбу ҳудудларда доимий пропискага эга бўлиш талаби ва янги қурилган уйлар бўйича олди-сотди шартномаларини расмийлаштириш учун давлат божининг алоҳида ставкаси бекор қилинмоқда;\nдоимий пропискага қўйишда бир киши учун турар-жой майдонининг ижтимоий нормаси қоидаларига риоя этиш талаби белгиланмоқда (ушбу қоида қариндошларни доимий пропискага қўйишда татбиқ этилмайди);\n(ижтимоий норма 1 киши ҳисобига - 16 кв.м.дан, кресло-аравачада ҳаракатланадиган ногиронлар учун - 23 кв.м.дан кам бўлмаган ҳажмда белгиланган.\nДавлат дастурига кўра, 2020 йил 1 апрелдан 1995 йилгача Ўзбекистонга келган ва шундан буён доимий истиқомат қилаётган шахсларга Ўзбекистон фуқаролигини автоматик тарзда бериш амалиёти жорий қилинмоқда.\nЭслатиб ўтамиз, Президент Шавкат Мирзиёев 24 январь куни Олий Мажлисга Мурожаатномасида Вазирлар Маҳкамасига бу масалани Олий Мажлис Қонунчилик палатаси билан ҳамкорликда кўриб чиқиш ҳақида топшириқ берган эди.\nШунингдек, дастурда 2020 йилда Қонунчилик палатаси ва Сенат фаолиятига:\nфуқаролар мурожаатлари асосида Интернет тармоғида парламент ва депутат сўровларини шакллантириш амалиёти;\nсайловчилар билан бевосита мулоқот қилиш мақсадида электрон портал ва мобиль иловадан фойдаланиш имконини берувчи «Электрон парламент» тизимини жорий этиш белгиланмоқда.\n2020 йил 1 июлдан бошлаб Қонунчилик палатаси мажлисларида:\nдавлат органлари ва хўжалик бошқаруви органлари раҳбарларининг ўз фаолияти бўйича;\nҳукумат аъзолари ва тармоқлар раҳбарларининг БМТ Барқарор ривожланиш мақсадларини бажариш, илм, маърифат ва рақамли иқтисодиётни ривожлантириш бўйича олиб борилаётган ишлар тўғрисидаги ахборотини мунтазам эшитиш тартиби жорий қилинмоқда.\n2020 йил 1 майга қадар Ўзбекистон Республикаси Президенти ва Олий Мажлисига ҳисоб берадиган коррупцияга қарши курашиш буйича мустақил органни тузиш ишлари якунига етказилади.\nБундан ташқари, Ахборот технологиялари ва коммуникацияларини ривожлантириш вазирлиги томонидан:\n«Рақамли Ўзбекистон - 2030» дастури лойиҳаси ишлаб чиқилади;\n«Электрон ҳукумат» тизими такомиллаштирилади;\nмаҳаллий IT-технологиялари бозори салоҳияти оширилади;\nдавлат маълумотларини бошқариш тизими яратилади.\n2020 йил 1 майдан фақат томонларнинг (прокурордан ташқари) мурожаати бўлганда прокурорнинг суд қарори қонуний кучга кирган ишларни суддан талаб қилиб олиши мумкинлиги белгиланмоқда.\n2020 йил 1 июлдан бошлаб:\n«Mening fikrim» веб-порталининг мобиль иловасини ишга тушириш ва унинг фаолиятида очиқликни таъминлаш;\nмурожаатларни депутатлар, мутахассислар ва кенг жамоатчиликни жалб қилган ҳолда ОАВда муҳокама қилиш белгиланмоқда.\n2020 йил 1 августга қадар Иқтисодиёт ва саноат вазирлиги, Меҳнат вазирлиги, Молия вазирлиги, Инвестициялар ва ташқи савдо вазирлигига халқаро ташкилотлар билан бирга Камбағалликни қисқартириш дастури лойиҳасини ишлаб чиқиш вазифаси юкланмоқда.\n2020 йилда пенсияни ҳисоблаш учун меҳнат стажини тасдиқлаш ва иш ҳақи миқдорини белгилашда архив маълумотларини тақдим этмасдан:\n2005-2016 йиллар даври учун жамғарилиб бориладиган пенсия тизимига мажбурий бадаллар тўғрисидаги маълумотлардан;\n2016-2018 йиллар даври учун Пенсия жамғармасига ўтказилган суғуртa бадалларини якка тартибда ҳисобга олишнинг марказлаштирилган электрон реестри маълумотларидан;\n2019 йил учун фуқаролар иш ҳақининг якка тартибдаги ҳисобини юритишнинг марказлаштирилган электрон реестри маълумотларидан фойдаланиш бўйича механизм жорий этилади.\n2020 йилдан пахта етиштириш ва мажбурий сотиш ҳажмини, унинг нархини давлат томонидан белгилаш амалиётини бекор қилиш, ғалла сотиш параметрларини 25 фоизга камайтириш белгиланмоқда.\n2020 йил 1 июнга кадар Адлия вазирлиги ҳамда Ахборот технологиялари ва коммуникацияларини ривожлантириш вазирлиги томонидан ФҲДЁ органлари фаолиятига:\nхизматлардан масофадан туриб ва экстерриториал фойдаланиш;\nвидеоконференцалоқа, «онлайн» навбат ва почта алоқаси хизматларини амалга ошириш имконини берувчи ахборот-коммуникация технологияларини кенг жорий этиш бўйича таклифлар киритилади.\n2020 йилда лицензиялар ва рухсат берувчи ҳужжатларни камида икки баравар қисқартириш назарда тутилмоқда.\n2020 йил охирига қадар 6 ёшли болаларни мактабга тайёрлаш тизимини жорий қилган ҳолда мактабгача таълим билан қамраб олиш даражаси 60 фоизга етказилади.\n2020/2021 ўқув йилидан ўрта таълим мактаблари ўқитувчиларининг юкламаси мақбуллаштирилади ва олий таълим муассасаларида асосий мутахассисликка алоқаси бўлмаган фанлар 2 баравар қисқартирилади.\n2020 йил 1 сентябрдан мактабларда болаларни электрон ўқитиш бўйича тажриба тариқасидаги ахборот тизимлари (электрон дарслик ва кундаликлар) қоғоз ҳужжатларни бекор қилган ҳолда жорий этилади.\n2020/2021 ўқув йилидан:\nолий таълим муассасаларига давлат гранти асосида ўқишга қабул қилиш параметрлари босқичма-босқич икки баравар оширилади (22 696 тадан 45 392 тага);\nталабаларга ўқув йили давомида тенг улушда камида 4 маротаба ўқиш учун пул тўлаш имконияти тақдим этилади;\nТошкент ахборот технологиялари университети, Тошкент давлат педагогика университети ва Тошкент давлат юридик университетида тажриба тариқасида масофавий ўқитиш шакли жорий этилади.\n2020 йил якунига қадар мажбурий тиббий суғурта тизимини жорий этишга тайёргарлик якунига етказилади ва 2021 йилда ушбу тизим тажриба тариқасида Сирдарё вилоятида ишга туширилади.\n2020 йил 1 майга қадар:\nЎзини ўзи банд қилаётган фуқароларга вақтинчалик меҳнат гувоҳномалари бериладиган фаолият турлари қайта кўриб чиқилади;\nмазкур жараёнларни рақамлаштириш, «фрилансинг» (масофадан туриб ишлаш) имкониятларини оммалаштириш бўйича «йўл харитаси» ишлаб чиқилади.\nХавфсизлик, миллатлараро тотувлик ва диний бағрикенгликни таъминлаш ҳамда ташқи сиёсат соҳасида:\n2020 йил 1 сентябрга қадар халқаро стандартларни инобатга олган ҳолда давлат сири деб ҳисобланган маълумотлар рўйхатини қайта кўриб чиқиш ҳамда уни махфийликдан чиқариш бўйича чоралар кўрилади;\n2020 йил 1 сентябрга қадар киберхавфсизликка дойр миллий стратегия ва қонун лойиҳаси ишлаб чиқилади;\n2020 йил 1 майга кадар Инсон ҳуқуқлари бўйича Ўзбекистан Республикасининг миллий стратегияси тайёрланади;\n2020 йил 1 июнга қадар Ўзбекистан Республикаси ягона ахборот сиёсати концепцияси ишлаб чиқилади;\n2020 йил июль ойида - «Халқаро дўстлик куни» муносабати билан биринчи марта «Дўстлик ҳафталиги» ва «Дўстлик» халқаро форум-фестивали ўтказилади;\n2020 йил май ойида - Инсон ҳуқуқлари бўйича Осиё форуми ташкиллаштирилади.\n«Халқаро мунозара клуби»нинг ташкил этилиши назарда тутилмоқда ва қуйидагилар унинг асосий вазифалари этиб белгиланмоқда:\nмаҳаллий ва хорижий экспертларни жалб қилган ҳолда, ислоҳотларни амалга оширишнинг муҳим масалалари бўйича жамоатчилик муҳокамасини ўтказиш ҳамда оммавий ахборот воситаларида кенг ёритиш;\nдавлат ҳокимияти ва бошқаруви органлари фаолияти самарадорлигини доимий равишда баҳолаб бориш тизимини йўлга қўйиш мақсадида аҳоли ва экспертлар ўртасида сўровлар ҳамда ўрганишлар ўтказиб бориш.\nдавлат дастури Президент президент фармони\nЖамият 29/05, 23:22\nЕр усти метросини сентябрда фойдаланишга топшириш вазифаси қўйилди\nТаълим 29/05, 21:20\nПрезидент Тошкентдаги энг йирик мактаблардан бирига борди\nЖамият 29/05, 20:00


Соғлом турмуш сари… 7 ёшдан ҳаракат қилиб, 70 ёшда ҳам бардам бўлишга рағбат берувчи фармон ҳақида – O'zbekiston Milliy paralimpiya qo'mitasi\nСоғлом турмуш сари… 7 ёшдан ҳаракат қилиб, 70 ёшда ҳам бардам бўлишга рағбат берувчи фармон ҳақида\nЮриш, югуриш, жисмоний тарбия, спорт, олимпия ҳаракати… Булар қандай аталишидан қатъи назар ягона ғоя – соғлом турмуш тарзини тарғиб қилади ва туб замирида инсонларни саломатликка чорлайди. Айни пандемия пайтида инсон учун соғлиқдан муҳим неъмат йўқ эканини қалбдан ҳис этяпмиз. Бунинг учун иммун тизими мустаҳкам бўлиши, тана доимий ҳаракатда бўлиши талаб этиляпти ва бу таъкидлар янгилик эмас.\nЎзбекистон Республикаси Президентининг 30 октябрь куни «Соғлом турмуш тарзини ҳаётга кенг татбиқ этиш ва оммавий спортни янада ривожлантириш чора-тадбирлари тўғрисида»ги фармони ана шу заруриятларга қаратилган энг муҳим масалаларни ўз ичига олгани билан эътиборлидир. Ҳужжат матнини диққат билан ўқиб чиқиб, унга қатъий амал қилсангиз, сизга нафақат дард яқин йўламаслиги, балки узоқ умр кўриш учун қадам ташлаш имконини ҳам беради.\nҚуйида фармонда келтирилган энг муҳим бандларга эътиборингизни қаратмоқчимиз.\n«Соғлом турмуш тарзи» платформаси\nФармон асосида 2021 йил 1 мартга қадар ишлаб чиқиладиган «Соғлом турмуш тарзи» (www.1hls.uz) платформасига асосан:\nЎзбекистон ҳудудида бир сутка давомида ўн минг ва ундан ортиқ қадамюрган 18 ва ундан юқори ёшдаги Ўзбекистон Республикаси фуқаросининг платформадаги электрон ҳамёнига 3 минг сўмдан;\nҳар ойда ҳар бир туман (шаҳар) бўйича энг кўп юрган шахсга 300 минг сўмдан, ҳар бир ҳудуд бўйича энг кўп юрган шахсга 500 минг сўм, республика бўйича энг кўп юрган шахсга 1 млн сўмқўшимча равишда платформадаги электрон ҳамёнига ўтказилади.\n2021 йил 1 январдан бошлаб, барча давлат органлари ва ташкилотларида:\nмеҳнат жамоаларида соғлом турмуш тарзи ва оммавий спортни ривожлантириш бўйича ходимга «Спорт тарғиботчиси»қўшимча вазифаси юкланиб, унинг иш ҳақига 20 фоиз устама белгиланади;\nҳафтада камида бир марта, иш вақтидан сўнг раҳбар ва барча ходимларижисмоний тарбия ва спорт машғулотлари (югуриш, стритбол, футбол, бадминтон, волейбол, баскетбол, стол тенниси, сузиш ва бошқалар) билан шуғулланиши йўлга қўйилади;\nҳар шанбакуни соат 14:00 дан кейин ходимлар ва уларнинг оила аъзолари ўртасида югуриш, стритбол, футбол, бадминтон, волейбол, баскетбол, стол тенниси, сузиш ва бошқа спорт турлари бўйича оммавий спорт мусобақалари ташкил этилади. Бунда, мусобақалар байрамона руҳда, «шоу» кўринишида ўтказилишига, ғолиб ва совриндорлар муносиб рағбатлантирилишига алоҳида эътибор қаратилади;\nтренажёр зали, «Workоut» майдончаси, спорт майдончалари ва хоналари, спорт машғулотлари ва мусобақаларини молиялаштиришдавлат органлари ва ташкилотларининг бюджетдан ташқари маблағлари ҳамда бошқа қонуний манбалар ҳисобидан амалга оширилади;\nбиринчи раҳбарларга«шахсий намуна» тамойили асосида ўзларининг антропометрик кўрсаткичларини (семизлик даражаси, вазн индексини камайтириш, саломатликни мустаҳкамлаш) яхшилаш орқали ходимларнинг антропометрик кўрсаткичлари яхшиланишига қаратилган чора-тадбирларни амалга ошириш топширилди.\nОммавий спортни ривожлантириш ва соғлом турмуш тарзини тарғиб қилишда юриш, югуриш, мини-футбол, велоспорт, бадминтон, стритбол, «Workоut» (маҳалла ва кўча фитнеси) спортнинг устувор турлари этиб белгиланди:\nУшбу спорт турларини оммавийлаштириш ва ривожлантириш дастурларини амалга ошириш учун Давлат бюджетидан 2021 йилдан бошлаб дастурлар тўлиқ бажарилгунга қадар ҳар йили 104 млрд сўмдан ажратилади.\nЖисмоний имконияти чекланган ва ногиронлиги бўлган шахсларни жисмоний тарбия ва спорт билан шуғулланишга жалб қилишга қаратилган дастурларни молиялаштириш учун Давлат бюджетидан 2021 йилдан бошлаб дастурлар тўлиқ бажарилгунга қадар ҳар йили 10 млрд сўмданмаблағлар ажратилади.\nПиёдалар ва велойўлаклар қурилади\nҲужжатга кўра, ҳокимликлар Қурилиш вазирлиги билан биргаликда 2020 йил 15 ноябрга қадар йўлаклар лойиҳаларини ишлаб чиқиб, жамоатчилик муҳокамасига жойлаштиради.\nЙўлакларни қуриш ишлари 2021 йил 1 январдан бошланиб, 2021 йил 1 майга қадар тугатилиши белгиланди.\nпиёдалар ва велосипед йўлакларининг умумий узунлиги\n3-5 километрни ташкил этадива ўзаро узвий боғлиқ бўлади;\nзамонавий, энерготежамкор (ҳаракат сенсорлари билан жиҳозланган) ёритиш тизимлари ва ёруғлик қайтарувчи, йўлакларни бошланиши, оралиғи ва якунини кўрсатувчи йўл белгилари билан тўлиқ таъминланади;\nпиёдалар ва велосипед йўлакларини барпо этишда алоҳида ҳаракатланиш имкониятлари яратилади ҳамда ногиронлиги бўлган шахслар учун «тўсиқсиз муҳит»ташкил этилади.\n2021 йил учун инвестиция дастури доирасида марказлашган капитал қўйилмалар ҳисобидан марказий кўчаларни модернизация қилиш учун жами 1,4 трлн сўм маблағ ажратиладиган бўлди.\nШунингдек, Тошкент шаҳар ҳокимлиги 2021 йил давомида босқичма-босқич барча туманларда аҳоли учун қулай кўчаларда умумий узунлиги 50 км бўлган пиёда ва велосипедда юриш учун «Саломатлик йўлаклари»ни ташкил этади. Бунинг учун Тикланиш ва тараққиёт жамғармаси пойтахт ҳокимлигига 2023-2024 йилларда қайтариш шарти билан 20 млн доллар миқдорида фоизсиз ссуда беради.\nУшбу тажрибадан келиб чиқиб, 2022 йилдан бошлаб Нукус, Бухоро, Нурафшон, Самарқанд, Термиз, Хива, Шаҳрисабз ва Қўқон шаҳарларида ҳамда 2023 йилдан бошлаб республиканинг барча йирик шаҳарларида пиёда ва велосипедда юриш учун «Саломатлик йўлаклари» ташкил этилади.\nЖисмоний тарбия дарслари кўпайтирилади\n2021/2022 ўқув йилидан бошлаб, Ўзбекистондаги умумтаълим мактабларида умумий ўқув соатлари доирасида жисмоний тарбия фани барча синфларда ҳафтада 2 соатдан ўқитиш йўлга қўйилади.\n2021 йилда умумтаълим мактабларига 50 та спорт зали қурилиши учун 100 млрд сўм, спорт таълим муассасаларига 48 та спорт иншооти қурилиши учун 400 млрд сўм ажратилади.\n2021 йил 10 апрелга қадар 2022-2023 йилларга мўлжалланган дастур ишлаб чиқилиб, шу асосда умумтаълим мактаблари спорт заллари билан тўлиқ таъминланади, ҳар бир туман(шаҳар)да моддий-техника базасига эга болалар ва ўсмирлар спорт мактаблари ҳамда бошқа жисмоний тарбия ва спорт муассасаларининг спорт иншоотлари қурилади ва жиҳозланади.\nикки ой муддатда умумтаълим, профессионал ва олий таълим муассасаларида дарслар оралиғида (катта танаффус вақтида) «Спорт дақиқаси» жисмоний машқлари амалиётга жорий этилади;\nдарслар бошланишидан олдин эса 2 дақиқа нафас олиш машқлари ўтказилади.\nБоғчаларнинг тиббиёт ходимлари ва мактабларга бириктирилган тиббиёт ходимлари тарбияланувчилар ва ўқувчилар соғлиғи ва жисмоний камолотини доимий равишда назоратга олади.\nДиетология бўйича кадрлар тайёрланади\nбир ой муддатда Тиббиёт ходимларининг касбий малакасини ривожлантириш маркази билан биргаликда қишлоқ врачлик пунктлари ва оилавий поликлиникаларининг врач ва ўрта тиббий ходимларини диетологиябўйича тайёрлаш, шу жумладан амалий кўникмаларини шакллантириш бўйича қисқа муддатли курсларни ташкил қилади;\n2021 йил 1 мартга қадар, Жисмоний тарбия ва спорт вазирлиги билан биргаликда ортиқча вазнга эга шахслар учунўртача кунлик овқатланиш меъёри ва рациони ҳамда жисмоний машқлар комплексини ишлаб чиқиб, уни аҳоли орасида доимий тарғиб этиб боради;\nтаркибида туз, қанд ва ёғ миқдори меъёридан ортиқ бўлган ҳамда хамирли таом ва ширинликларни, нон маҳсулотларини кам истеъмол қилиш бўйича оилалар ўртасида тарғибот ишларини олиб боради.\n2021 йил 1 июлдан бошлаб, вазирлик, идора, корхона, ташкилот, маҳаллий давлат ҳокимияти органлари раҳбар ва ходимларининг антропометрик кўрсаткичларини баҳолаш йўлга қўйилади. Кўрсаткичлар рейтинг асосида таҳлил қилиниб, натижаларни онлайн кузатиш тизими ишлаб чиқилади.\nРейтинг кўрсаткичларини бош вазир ўринбосари А.Абдуҳакимов Олий Мажлис палаталарига тақдим этади. Шу асосда энг паст рейтингга эга давлат органлари раҳбарларининг фаолияти ҳар ярим йилликда танқидий муҳокама қилинади. Аксинча, энг юқори рейтинг тўплаган раҳбарлар рағбатлантирилади.\n2021 йилдан бошлаб, Жисмоний тарбия ва спорт вазирлиги «Соғлом турмуш тарзи»платформасида рўйхатдан ўтган ва ундан фойдаланган жисмоний шахслар сонига ҳамда уларнинг спорт натижаларига қараб, вазирлик ва идоралар, маҳаллий давлат ҳокимияти органлари раҳбарларининг ҳар чорак якуни бўйича рейтинги тузилади ва улар фаолиятига Вазирлар Маҳкамаси баҳо беради.\nҚорақалпоғистон Республикаси, вилоятлар ва Тошкент шаҳар, туман, шаҳар ҳокимликлари, давлат органлари ва ташкилотлари:\nҳар йили 1 декабрга қадар кейинги йил учун йил давомида ўтказиладиган ҳафталик мусобақаларни ўтказиш календарь режасини тасдиқлайди;\nйиллик харажатлар сметасини шакллантиришда мазкур мақсадлар учун маблағлар ажратилишини назарда тутади.\nДавлат органлари ва ташкилотларининг касаба уюшмалари ва иш берувчилар ўртасидаги жамоа шартномаларида:\nтехнология, ишлаб чиқариш ва иш шароитларидан келиб чиқиб, ходимларга ишлаб чиқариш гимнастикаси машқларини бажариши учун иш вақтига киритиладиган махсус танаффуслар белгиланади.\nРекламаларга чеклов ўрнатилади\nШунингдек, ҳужжат асосида уч ой муддатда туз, қанд ва ёғ миқдори меъёридан ортиқ бўлган озиқ-овқат маҳсулотлари рекламасига қуйидаги чекловларни ўрнатиш бўйича қонун лойиҳаси ишлаб чиқилади:\nтаълим, соғлиқни сақлаш ва спорт муассасалари ҳудудида ҳамда жамоат транспортида реклама қилиш;\nболалар, анимацион персонажлар ва болалар кўрсатувлари қаҳрамонлари иштирокида реклама қилиш;\nоммавий ахборот воситаларида болалар учун мўлжалланган кўрсатувлардан 30 дақиқа олдин ва кейин намойиш қилиш.\nПарламент ўйинлари ўтказилади\nПрезидент имзолаган, соғлом турмуш тарзи ва оммавий спортни ҳаётга кенг татбиқ этишга оид фармонга кўра, Олий Мажлис Қонунчилик палатаси ва Сенати барча қўмиталар, депутатлар, сенаторлар, сиёсий партиялар фракциялари ўртасида Парламент ўйинлари спорт мусобақаларини жорий этиш тўғрисида таклиф киритган ва у қўллаб-қувватланган.\nБундан ташқари, 2021 йил 1 июнга қадар қуйидагиларга оид ҳукумат қарорлари қабул қилинади:\nюриш, югуриш, мини-футбол, велоспорт, бадминтон, стритбол ва «Workоut» спорт турларини ривожлантириш;\nпаралимпия ҳаракатини ривожлантириш;\nжисмоний имконияти чекланган ва ногиронлиги бўлган шахсларни жисмоний тарбия ва спорт билан шуғулланишга жалб қилиш;\n«Соғлом аёл – буюк келажак» ғоясини ўзида мужассам этган хотин-қизлар ўртасида соғлом турмуш тарзини мустаҳкамлаш, уларни жисмоний тарбия ва спорт билан оммавий тарзда шуғулланишга жалб қилишга қаратилган чора-тадбирлар дастури.\nМаҳаллалар ўртасида танловлар\nҲар чоракда ҳар бир туман (шаҳар)да «Соғлом турмуш тарзи ривожланган маҳалла» танлови ташкил этилади.\nТанловда 1-ўринни эгаллаган маҳаллага 10 млн сўм, 2-ўрин учун 5 млн сўмва 3-ўринга 3 млн сўм миқдорида пул мукофоти берилади; маблағлар «Маҳалла» хайрия жамоат фондидан ажратилади.\nПул мукофоти МФЙнинг банк ҳисоб рақамига ўтказилади ва маҳаллада спорт майдончаларини ташкил этиш, уларни жиҳозлаш, спорт тадбирларини ўтказиш мақсадларига истисно тариқасида тендер савдоларисизйўналтирилади.\nБир ой муддатда ушбу танловни ўтказиш тартиби ва баҳолаш мезонлари ишлаб чиқилиб, тасдиқланади. Бунда маҳалла аҳолисининг доимий равишда жисмоний тарбия машғулотларига жалб этилиши, соғлом овқатланиш ва соғлом турмуш тарзига риоя этиши, маҳаллада зарур спорт инфратузилмаси мавжудлиги, ўтказилган мусобақалар сони, маҳалла аҳолисининг касалланиш даражаси пасайиб бориши кўрсаткичлари назарда тутилади.\nХулоса ўрнида айтиш лозимки, касалликка дучор бўлиб, азият чеккандан кўра, унинг олдини олиш чораларини кўриш керак. Бунинг учун ўзингизда куч топиб, мунтазам юриш, югуриш одатини касб қилиб олиш, тўғри ва соғлом овқатланиш, гигиенага риоя қилиш кифоя. Ҳаммаси ўз қўлингизда!\nВанкувер Олимпиада-2030 мезбонлиги учун ариза топшириши мумкин


Манғитда замонавий болалар сув спорти саройи қурилди / Olamsport.com\n09 янв 14:14\nМанғитда замонавий болалар сув спорти саройи қурилди\nТеглар : Сув спорти саройи\nҚорақалпоғистон Республикасининг Амударё тумани Манғит шаҳридаги Болалар ва ўсмирлар спорт мактаби қошида янгидан қад ростлаган замонавий ёпиқ сув ҳавзаси фойдаланишга топширилди.\nЖисмоний тарбия ва спортни ривожлантириш жамғармаси томонидан барпо қилинган ҳудуддаги ушбу бешинчи объектнинг очилиш маросимида давлат ва жамоат ташкилотлари вакиллари, спортчилар, ёшлар, журналистлар иштирок этди.\nМутахассисларнинг фикрича, сузиш инсон организми учун ғоят фойдали. Бу жараёнда танадаги барча мушаклар фаол ҳаракат қилади, чиниқади. Натижада қон айланиш тизими яхшиланади. Сузиш, айниқса, ёш организмга қувват беради, иммунитетни мустаҳкамлайди. Сувда сузган кишининг асаблари тинчланиб, кайфияти кўтарилади. Шу боис, 2017-2021 йилларда биргина Қорақалпоғистон Pеспубликасининг 11 та туманидаги болалар ва ўсмирлар спорт мактаблари қошида ёпиқ сув ҳавзаларини янгидан қуриш режалаштирилган.\nЎзбекистон Республикаси Вазирлар Маҳкамасининг 2018 йил 2 июндаги тегишли қарори асосида Жисмоний тарбия ва спортни ривожлантириш жамғармасининг манзилли дастурига Қорақалпоғистон учун 5 та объект киритилган эди. Ушбу ҳужжат асосида Қораўзак, Чимбой, Элликқалъа туманлари ва Нукус шаҳрида замонавий ёпиқ сув ҳавзалари қурилди.\n– Амударё туманида 2018 йил июнь ойида бошланган ушбу объект қисқа муддатларда сифатли қуриб битказилди, – дейди Қорақалпоғистон Республикаси жисмоний тарбия ва спорт вазири ўринбосари Қаҳрамон Реймов. – Ушбу ёпиқ сув ҳавзасининг смета баҳоси 4 миллиард 876 миллион сўм. Объектда 11х25 метр ўлчамдаги сузиш ҳавзаси, мураббий ва шуғулланувчилар учун ювиниш, кийиниш, дам олиш хоналари ҳамда томошабинлар учун ўриндиқлар мавжуд.\nМазкур сузиш ҳавзасининг фойдаланишга топширилиши туман ёшлари учун қувончли воқеа бўлди. Эндиликда Болалар ва ўсмирлар спорт мактабида сузиш тўгараги ташкил этилиб, ҳудудда сув спорти турларини оммалаштириш, ёшларнинг соғлом улғайиши учун янада кенг шароит яратилади.\nТадбирда Ўзбекистон Pеспубликаси жисмоний тарбия ва спорт вазири Д.Набиев иштирок этди.\nКелес Ўзбекистон чемпионатига мезбонлик қилади 0


hidoyat.uz – “Мовароуннаҳр” нашриётининг сайти - БУЮК УСТОЗ\nАллоҳ таолога беҳад ҳамду сано ва шукрлар бўлсин, улуғ шоир, шарқ мутафаккири Мир Алишер Навоийнинг мерос қолдирган қимматбаҳо дурдона асарларига жиддий аҳамият бериладиган онларга ҳам етиб келдик.\nИлгарилари ҳам Навоий шеърият мулкининг султони эканлигини ҳамма эътироф этар эди, лекин асарлари юзаки ўрганилар ва кенг китобхонлар оммасига уларнинг асли ўзгартирилмаган ҳолда тўлиқ нашри тақдим этилмас эди.\nАлишер Навоийнинг ким эканлиги ва бошқа шоир ва олимлардан нимаси билан фарқ қилишини билмоқчи бўлган одам унинг ёзиб қолдирган асарлари билан чуқурроқ танишиб чиқсагина тўғри хулосага келиши мумкин. Баъзилар Навоий фақат шоир бўлган, диний билими етарли бўлмаган деб баҳолайди. Демак, бу одам Навоийнинг диний асарлари билан танишмаган бўлишидан ташқари шеърларини ҳам яхши ўрганиб чиқмаган бўлади. Чунки шеърларининг ичида Қуръон ва ҳадислардан шундай иқтибослар (кўчирма ибора ёки мазмун) келтирадики, унга фаҳми етган ҳар қандай диний мутахассис ҳам таажжуб билан унинг динни нақадар чуқур билишига таҳсинлар айтади. Масалан у устозларига бўлган муносабатини таърифлаб ёзган бир рубоийсида Қуръони каримнинг оятидан шундай иқтибос келтиради:\nЙўлдасалар йўлда Низомий йўлум,\nҚўлдасалар Хисраву Жомий қўлум,\nМан ҳам ўлай "Робиуҳум калбуқум".\nБу ердаги "Робиуҳум калбуқум" ибораси Каҳф сурасининг 22-оятидан кўчирма шаклида келтирилган. Бу сурадаги баён этилган ҳодисадан воқиф бўлган одам Ҳазрат Навоийнинг қанчалик балоғат, фасоҳат соҳиби бўлганлиги, нечоғлик диний фанларга моҳир бўлиб, Ислом таълимотидан ўз асарларида усталик билан фойдаланганлигининг шоҳиди бўлади.\nМустабид тузум даври Навоийни даҳрий қилиб кўрсатишга уринишлар бўлди. Аммо бу билан ҳеч нарсага эришилмади, чунки унинг асарлари жаҳон халқларига, шулар жумласидан диёримиз халқига маълум ва машҳур бўлиб кетгандики, Мир Алишер Навоийнинг ким эканлигини улар аллақачон идрок этиб бўлгандилар. Ул зотга нисбатан диллардаги муҳрланган меҳр-муҳаббатни ҳеч ким салбий томонга ўзгартира олмади, балки бу улуғ сиймонинг ўзига ва асарларига бўлган эҳтиром ва иштиёқ тобора зиёда бўлиб бораверди.\nБиз буюк устознинг мухлислари сифатида истардикки, Навоий асарларининг тўлиқ нусхалари нашр этилиб, кенг китобхонлар оммасига тақдим этилса. Барча қўлёзма ва босма асарлари куллиёт шаклида мукаммал чоп этилса, олдинги нашрлардек диний ибораларини қисқартирилмаса. Асарларда учрайдиган араб ва форс тилларидаги ибора ва сўзлар таржима қилинганда хатоларга йўл қўйилмаса. Ишонамизки, ҳозирги шароитда буни амалга ошириш имконияти бор, албатта.\nАллоҳ субҳонаҳу ва таоло Мир Алишер Навоийнинг руҳларини шод айлаб, барча муҳлисларига ул зоти бобаракот асарларидан тўла баҳраманд бўлишликни насиб этсин!


Бол ва шеър | МУҲАММАД СОЛИҲ\nПоделиться "Бол ва шеър"\nСовет даврида жуда машҳур бўлган «Виннипух» деб номланган бир мултфилм бор эди. Виннипух дўсти («пяточок» эди шекилли) касалланганида уни кўришга боришга қарор қилади ва унга ҳадя ўлароқ бол (асал) олади. Аммо бечора йўлда нафси устун келиб, болдан тотиб кўрай дейдию, то дўстининг уйига боргунча ҳадяни еб қўяди.\nБугун мен ҳам раҳматли дўстим, унли шоир Abdurrahim Karakoç(Абдурраҳим Қорақўч)нинг қуйидаги шеърини бир ёш ўзбек қаламкашига таржима қилиш учун бериб, бир намуна кўрсатай дея, шеърнинг бир парчасини ўзбекчалаштириб унга юбордим.\nАммо яхши шеър болдан-да тотли, ундан бир чимдим тотиб кўраман деб, ҳаммасини ўзбекчага кўчириб қўйибман.\nЁш авлоддан узр сўраб, матнни ёйинламоқдаман.\nБу шеърга хофиз Мусо Эрўғли баста ёзиб куйлаган, қўшик Турк дунёсида жуда унли:\nСари сочларинга дали кўнглимни\nБоғламишман, ечилмайди, Меҳрибон!\nАйриликдан оғир дема ўлимни,\nКўрмасанг шу, сезилмайди, Меҳрибон!\n«Ёр» десам бас, қалам алдан тушади,\nКўзларим кўрмайди, ақлим шошади,\nЛампада титраган олов ушийди*,\nИшқ коғозга ёзилмайди, Меҳрибон\nАввал ноз, сўнгра сўз ва сўнгра ҳийла\nСевилган севганни туширар тилга\nўзгарар асрлар, ўзгарар йиллар\nЭски тўра* бузилмайди, Меҳрибон!\nТабибларда малҳам йўқдир ярама\nИшқ,дедингми, бошқасини ахтарма!\nҲар нарсанинг бир битими бор, аммо\nИшққа ҳудуд чизилмайди, Меҳрибон!\nБекор боғланмаган булбул гулига,\nқор кўйсанг чўғ булар ишқнинг кулига\nШошдим қора бахтнинг таҳаммулига,\nТошга урсам эзилмайди, Меҳрибон!\nТарифга сиғмайди ишқнинг англами*,\nФақат чеккан билар бу дарду ғамни\nБу кўрганим бошдан охир, тамомин\nЕчолмадим, ечилмайди, Меҳрибон!\nAbdurrahim Karakoç (Абдурраҳим Қорақўч)\nТуркия туркчасидан, яъни ўғиз лаҳжасиндан ўзбек лаҳжасига кўчирган Муҳаммад Солиҳ\n1. «Ушийди» — Совқотади\n2.»Тўра» — ески тузук, урф.\n3. «Шошдим» — ҳайрон бўлдим\n4. «Таҳаммул» — сабр этмак, чидамоқ.\n5. «Англами» — маъноси\nНаписал: Admin // Ўзбекча, Шеърият // Январь 13, 2018\n← Эски тоифа . Кураш адаби →


hidoyat.uz – “Мовароуннаҳр” нашриётининг сайти - Ризқ қидириш фарздир\nРизқ қидириш фарздир\nАллома Абдураҳмон Ғиморийнинг «Мусталаҳотул исломия» номли асарида ризқ ҳақида бундай дейилади: «Аҳли сунна ва жамоа уламолари: “Аллоҳ таоло махлуқотларига берган ва улар манфаат олган дунёвий ва ухровий ҳар бир нарса ризқдир”, деганлар». Шунингдек, Аллоҳ таолонинг уларни яхшиликка муваффақ қилиши, тоатларга йўллаб қўйиши ҳам ризқдир (271-бет).\nҚуръонда бундай марҳамат қилинади: «Ер юзидаги жонзот борки, уларнинг ризқи Аллоҳнинг зиммасидадир» (Ҳуд, 6).\n«Ер юзидаги жонзот»дан мурод одамзод, ҳайвонот, ҳашарот, қурт-қумурсқа ва бошқа жонзотлардир. Демак, Аллоҳдан бошқа ҳеч ким ризқ бера олмайди. Меҳрибон Аллоҳ инсон ва бошқа жонзотлар ҳали дунёга келмасидан олдин, она қорнидалигида ҳам ризқини беради.\nБаъзилар: “Ҳаракат қилмасам ҳам менга битилган ризқ келаверади”, дейди. Бу нотўғри. Чунки ризқ қидириш ибодатдир. Аллоҳ бандаларини уларга битилган ризқни қидириб топишга амр этган: «Бас, қачонки, намоз адо қилингач, ерда тарқалиб, Аллоҳнинг фазли (ризқи)дан қидиринг!» (Жума, 10).\nИмом Табароний ривоят қилади: «Расулуллоҳ (соллаллоҳу алайҳи ва саллам): “Ким ҳалол ризқ топиш учун чарчаб ухлаб қолса, гуноҳлари кечирилган ҳолда тонг оттиради”, дедилар». Аммо ризқ учун ҳаракат қилиб, Аллоҳ фарз қилган ибодатларни тарк этмаслик лозим. Инсон қанча ҳаракат қилса ҳам, унга Аллоҳ белгилаб қўйганидан ортиғи насиб этмайди.\nРизқ борасида яна бир нозик масала: “Ризқни мен топяпман. Мен бўлмасам, қорниларинг оч қолади!” дея ризқ келишини ўзига боғлаб, Раззоқ Зотни унутиш энг катта хато ва гуноҳи кабира ҳисобланади. Ҳозирги кунда баъзи кишилар онгида мана шу тушунча ўрнашиб қолган. Мўмин одам бундай эътиқоддан йироқ бўлади. Бу борада Пайғамбаримиз (соллаллоҳу алайҳи ва саллам) бундай деганлар: “Ким (Аллоҳни қўйиб) бошқа нарсага суянса, (Аллоҳ уни тарк қилиб) ўша нарсага уни боғлаб қўяди” (Имом Термизий ривояти).\nРизқ берувчи Зот Аллоҳдир. Бизга Аллоҳ ёзиб қўйганидан ўзга нарса етмайди. Аллоҳ барчамизни ризқимизни ҳалол йўл билан қидириб топишга буюрган. Шунинг учун ҳалол касб билан ризқ қидириш ҳар бир мўминга фарздир. Ҳалол, пок касб қилиб ризқ топиш ибодат ҳисобланади. Касал одам шифо мақсадида дори ичиб, “Шифони Аллоҳ эмас, дори берди”, деса унинг имонига путур етганидек, ризқни Аллоҳ эмас, менинг ҳаракатим ва касбим берди, дейиш билан ҳам имонига путур етади ва банда машаққатга учрайди.\nАллоҳ таоло барчамизни тўғри эътиқодли, ҳалол касб ила топган ризқига қаноатли, шукрли, фақат Ўзига суянадиган саодатли бандаларидан қилсин!\nАсака туманидаги «Аҳмадали махдум»\n719 марта ўқилган.


ЎзА - Муҳаббат боғи\n13.11.2017 21:05 Чоп этиш версияси\nЎзбекистон Бадиий академияси Тошкент Фотосуратлар уйида очилган мусаввир Даврон Тошевнинг кўргазмаси шундай номланди.\nЎзбекистон Бадиий академияси, "Санъат" журнали ва Тошкент Фотосуратлар уйи ҳамкорлигида ташкил этилган ушбу кўргазма очилишида мусаввирлар, санъатшунослар, тасвирий санъат ихлосмандлари ва оммавий ахборот воситалари ходимлари қатнашди.\nЎзбекистон Бадиий академияси раиси А.Нуриддинов, "Санъат" журнали бош муҳаррири Д.Қодирова ва бошқалар истеъдодли рассом Даврон Тошев ўз услуби ва фалсафий мушоҳадага йўғрилган ранг-баранг асарлари билан замонавий ўзбек миниатюра санъати ривожига муносиб ҳисса қўшаётгани хусусида сўз юритди.\nДаврон Тошев 1970 йил Бухоро туманида туғилган. Бўлажак рассом рангтасвир сирларини Ҳамро Зоиров, Хуршид Назиров, Шомаҳмуд Муҳаммаджонов каби устозларидан ўрганган. Қолаверса, шарқ миниатюрасидаги ҳаёт, хаёлот ва рамзлар олами ёш мусаввирни ҳайратга келтириб, боқий меросдан илҳом олишга ва асарлар яратишга ундади. Мазкур кўргазма экспозициясидан жой олган “Устоз ҳузурида”, “Мутолаа”, “Кўнгил баҳори”, “Шоҳ саройида”, “Малика”, “Баҳром қора қасрда”, “Шоҳона ов”, “Минг бир кеча”, “Шоҳ ва чўпон” каби саксонга яқин асари муаллифнинг бу санъат турига бўлган чексиз меҳри ва ошуфталиги ифодасидир.\n– Шарқ миниатюраси адабиёт, тасаввуф, тарих, фалсафа билан боғлиқ қадимий санъат тури ҳисобланади, – дейди Ўзбекистон халқ рассоми, академик Шомаҳмуд Муҳаммаджонов. – Бугунги кунда ана шу санъат турининг мактаблари анъаналарини ўрганиб, қайта тиклаётган ёш рассомлар ижоди кишини қувонтиради. Мен Даврон Тошев яратган миниатюра асарларида XVI аср Бухоро мактаби йўналишининг шаклу шамойилини кўраман. Тасвирдаги портрет яратиш, архитектура, кийимларнинг ҳудудга хослиги бу мактабнинг ўзига хос анъаналаридир. Даврон Тошев Бухоро мактабининг тарихий чизгиларини тасвирда талқин этар экан, ўша даврдаги ҳолат ва моҳиятни юракдан ҳис этган. Бу эса унинг ишларида композиция мутаносиблиги, ранглар уйғунлиги, асарлар ечимига мувофиқлик ва образлар талқинининг янада ишонарли бўлишини таъминлаган.


12:52 / 05.07.2017\nАбитуриентлар қабул комиссиясига ўрта махсус дипломнинг нотариал тасдиқланган нусхасини топшириш шарт эмас. Бу ҳақда Xushnudbek.uz сайти батафсил маълумот берган.\nБугун нотариус сифатида фаолият юритадиган танишим қабул жараёнлари бошлангандан буён абитуриентлар коллеж ёки лицей дипломини нотариал тасдиқлаш юзасидан жуда кўп мурожаат қилаётганини, ҳар куни юздан ортиқ яқин мана шундай нотариал ҳаракатни амалга ошираётганини айтиб қолди.\n“Албатта, биз нотариал ҳаракатни амалга оширишни сўраб мурожаат қилган фуқарога асоссиз рад жавоби беришга ҳаққимиз йўқ, шунинг учун уларга диплом нусхасини тасдиқлаб беряпмиз, аммо аслида абитуриентлар қабул комиссияларига бундай ҳужжатни топшириши шарт эмаску”, – деган фикрни айтган суҳбатдошим мендан шу масалага аниқлик киритиб беришимни сўради.\nХўш, абитуриентлар ҳақиқатдан ҳужжат топшириш вақтида ўрта махсус дипломининг нусхасини нотариал тасдиқлаши шартми?\nЖавоб: ЙЎҚ, ШАРТ ЭМАС!\n2017 йил 20 июндаги Ўзбекистон Республикаси Вазирлар Маҳкамасининг 393-сонли қарори билан тасдиқланган “Олий таълим муассасаларининг бакалавриатига талабаларни ўқишга қабул қилиш тартиби тўғрисида”ги Низомнинг 12-бандига кўра, абитуриент олий таълим муассасаси қабул комиссиясига қуйидаги ҳужжатларни тақдим этади:\nШунингдек, айрим абитуриентлар учун қуйидаги ҳужжатлар ҳам зарур:\nКўриб турганингиздек, ҳужжатлар рўйхатида дипломнинг нотариал тасдиқланган нусхаси мавжуд эмас. Шу сабабли, бундай қўшимча ҳужжатни тайёрлашингизга зарурият йўқ.\nАгар бундай ҳужжат зарур бўлмаса, унда нима учун ҳар куни юзлаб, балки минглаб абитуриентлар нотариусда навбатда туришибди? Ёки қабул комиссиясидагилар сўраётганмикин?\nШу саволларга ечим топиш мақсадида Олий ва ўрта махсус таълим вазирлиги, Давлат тест маркази ва бир нечта қабул комиссиясидагилар билан боғландим. Уларнинг барчасидан бир хил жавоб олдим. Яъни абитуриент дипломнинг нотариал тасдиқланган нусхасини топшириши шарт эмас. Ва қабул комиссиялари бундай ортиқча ҳужжатни талаб қилишмаяпти. Буларнинг барчаси миш-миш.\nҚабул комиссиясидагилар ҳақиқатдан аксарият абитуриентлар дипломларининг нотариал тасдиқланган нусхасини ҳам олиб келаётганлигини, “бундай ҳужжат талаб этилмайди, нега олиб келдингиз” деган саволга эса, “агар нотариал тасдиқланган нусхаси бўлмаса қабул комиссиясидагилар қайтараётган эмиш” деган гапни эшитиб қолгани учун тайёрлаб келишганини айтиб беришди.\nНотариус танишим билан қайта боғланиб вазиятни тушунтирдим. “Келганлардан сўраб кўрингчи, айнан қайси олийгоҳлар рад қилаётган экан”, – деб сўрадим.\nМаълум бўлишича, ўз дипломини нотариал тасдиқлатиш учун навбатда турган абитуриентларнинг деярли ҳеч қайси биридан қабул комиссияси бундай ҳужжат сўрамаган. Шунчаки, кимлардандир эшитиб қолгани учун келишибди. Фақат 2 нафар абитуриент “танишимни Педагогика университети ва Педиатрия тиббиёт институтида нотариал тасдиқланган нусхаси йўқлиги учун қайтаришибди” деган гапни айтган холос.\nБироқ бу миш-миш ҳам ўз тасдиғини топмади. Тошкент давлат педагогика университети ҳамда Тошкент педиатрия тиббиёт институти вакиллари билан боғланганимда, қабул комиссияси абитуриентлардан бундай ҳужжат талаб қилишмаётганлигини маълум қилди.\nҳозир Сиз учун жуда ҳаяжонли дақиқалар эканлигини тушунамиз. Мана шундай ҳар дақиқа ғанимат бўлган пайтда кимларнингдир миш-мишига кўр-кўрона ишониб, текширмасдан ўзингизни ортиқча овора қилманг. Нотариус идораларидан Сизга умуман кераксиз бўлган ҳужжатни олиш учун кетказган вақтингизни билимларингизни янада мустаҳкамлаш, такрорлашга сарфлаганингиз маъқул эмасми?\nАгар мабодо Сиздан қайсидир олийгоҳнинг қабул комиссияси ноқонуний равишда дипломингизнинг нотариал тасдиқланган нусхасини талаб қилса, унда қуйидаги телефонларга мурожаат қилиб, бу ҳақида шикоят қилишингиз мумкин:\nОлий ва ўрта махсус таълим вазирлиги: 1006 ёки +998 (71) 246-01-95, 246-37-12


Шимкентда “ЭКСПО” куйининг тақдимоти ўтди\nШимкентда 2017 кишидан иборат хор ижросида “ЭКСПО” қўшиғининг тақдимоти ўтди. Мусиқа муаллифи – Мақсат Айтжанов. Очиқ осмон остида ижро этилган қўшиқ жанубийқозоғистонликларнинг руҳини кўтарди. Вилоят маданият ва санъат муассасаларининг ходимларидан ташкил топган хор бу қўшиқни ЭКСПО-2017 халқаро кўргазмасида ижро этади.\nЭКСПО-2017 кўргазмасида Жанубий Қозоғистон вилояти маданият кунлари ҳам ўтказилади. Унда вилоятдан 610 кишидан иборат 17та ижодий уюшма қатнашади. Улар орасида 22 нафар маҳаллий ҳунарманд-уста ҳам бор.\nМаданий тадбир давомида “Қазыналы Оңтүстік” ҳунармандлар ва рассомлар кўргазмаси, концерт дастурлари, жанубда туширилган анимациявий ва бадиий фильмлар намойиш этилади. Шунингдек, Ж. Шанин номидаги вилоят академик қозоқ ва рус драма, қўғирчоқ, ҳазил-мутойиба ва сатира театрлари ҳамда “Оңтүстік Цирк”нинг томошалари астаналикларни ҳамда кўргазма меҳмонларини хушнуд қилади, деб кутилмоқда.\nЖанубнинг маданият кунлари ҚР Маданият ва спорт вазирлиги томонидан тузилган жадвалга мувофиқ ўтказилади. Байрам концертида Ш. Қалдаяқов номидаги вилоят филармониясининг “Сүгір” миллий асбоблар оркестри, “Тұмар” фольклор ансамбли, “Қазына”, “Тұмар” рақс жамоалари ўз санъатини намойиш этадилар. Шунингдек, вилоят опера ва балет театрининг симфония оркестри, хорлар, яккахон солистлар, балет труппаси, “Биг-бенд” эстрада жаз дасталари махсус дастурларини кўпчиликка ҳавола этади.\nБундан ташқари, ЭКСПО шаҳарчасининг амфитеатрида “Нұрын шашқан – Оңтүстік” мавзуида Жанубий Қозоғистон вилоят санъат усталарининг гала-концерти ўтказилади.\nТаъкидлаш жоиз, Астана шаҳридаги “Қазанат” отчопарида барпо этилган этноовулда Жанубий Қозоғистон вилоятидан талаб даражасидаги бир қанча ўтовлар тикилади.\n, 2017-06-06, 12:45 145


Инсон умрини имкон қадар узайтириш, иложи топилса, мангу ҳаётга эришиш орзуси башариятни ҳеч қачон тарк этмаган. Бироқ қизиғи шундаки, бу борадаги ҳар бир омадли тажриба, жиндек муваффақият ҳам ҳаммадан сир тутилган. Ҳолбуки, мангу ҳаётга интилиш жараёнида инсн умрини муайян даражада узайтирувчи воситаларни топа олган одамлар ҳам бўлган. Тарихий манбаларда бу ҳақда узуқ-юлуқ ва унчалик ишонарли бўлмаган маълумотлар учрайди.\nШунга қарамай, ақл бовар қилмас даражада узоқ яшаган одамларнинг номи тарихда сақланиб қолган. Бу бежиз эмас, албатта. Демак, узоқ умр кўришга қандайдир асос бўлган.\n1278 йил вафот этган епископ Аллен де Лисл табобат билан шуғулланган, тарихий солномаларда унинг номи «жамики дардларга шифо бахш этувчи ҳаким» дея улуғланган. Айрим манбаларда қайд этилишича, руҳоний умрни узайтирувчи дорини кашф этган экан. У қариб қолганида ана шу малҳам ёрдамида қайтадан яшариб, яна 60 йил умр кўрган эмиш.\nЯна бир бошқа тарихий шахс, қадимги Хитойда дао фалсафасига асос солган, 34-156 йилларда яшаб ўтган Чжан Даолин ҳам ҳаётини қарийб шу муддатга узайтира олган. У узоқ йиллар мобайнида қунт ва тиришқоқлик билан узланишлар олиб бориб, умрни узайтирадиган мўъжизавий дорини яратишга муваффақ бўлган. Хуллас, тарихий манбаларга ишонадиган бўлсак, файласуф 60 ёшида қайтадан яшариб, 122 йил умр кўрган экан.\nТўғриси, қадимги хитой манбаларида узоқ умр кўрган зоҳидлар ва авлиёлар ҳақидаги маълумотлар жуда кўп учрайди. «Чжуан-цзи» риосласида қайд этилишича, дао таълимотининг ҳаётни узайтириш бўйича ўзига хос усуллари мавжуд бўлиб, бу қоидаларга амал қилган Пэн-Цзу нақ 800 йил яшаган. Гуан Чэнцзи деган одам эса, ўзини ҳаяжонланиш, ғам чекиш ва ҳатто билим олишдан олиб қочгани туфайли нақ 1200 йил умр кўрган экан.\nШу ўринда Дмитрий Пашковнинг «Бошқалар учун яшашни билмаган одамгина бошқалардан узоқроқ яшайди», деган аччиқ кинояси ёдга тушади. Ахир, ҳеч нарсага қизиқмаган, биров учун жон куйдирмаган, ҳис-туйғу нималигини билмаган ва ҳатто энг бебаҳо неъмат — билим олишдан ҳам юз ўгирган ўша одам 1200 йил яшаб нима топди экан?!\nЮнонистонлик тарихчи-файласуф Аристотель ва бошқа муаллифларнинг хабар беришича, Крит оролида яшаган коҳин ҳамда таниқли шоир Эпименид ўз умрини 300 йилга узайтиришга муваффақ бўлган эмиш.\nУмрзоқлар орасида бу ёш чегара эмас, албатта. Португалиялик тарихчи ўз солномасида бир ҳинд билан учрашиб суҳбатлашгани ва у ўша вақтда 370 ёшда бўлгани тўғрисида ёзиб қолдирган. Ҳиндистоннинг португаллар эгаллаган ғарбий соҳили — Гоа вилоятида яшаган яна бир ҳинд, 1613 йили Туринда нашр этилган бир китобда келтирилишича, нақ 400 йил яшаган эмиш.\n«Умрзоқ одамлар фақат ўтмишда яшаб ўтган экан-да!» — деб ўйлаётгандирсиз, ҳойнаҳой. Йўқ, бундай кишилар яқин-яқинларда ҳам ўзларининг узоқ яшаганига оид кутилмаган далиллар билан кўпчиликни танг қолдирган. Масалан, XX аср бошларидаги рус журналларидан бири ўша пайтда 200 ёшга кирган чол ҳақида хабар беради. Томскда яшовчи бу қарияда кўпгина ҳужжатлари қатори 1763 йилда олган паспорти ҳам сақланиб қолган экан. Қария Пётр I ва Екатеринани ўз кўзи билан кўргани ҳақида ҳикоя қилиб беради. Бу пайтга келиб умрзоқ чолнинг танаси бағоят заифлашиб кетган, аммо ақлий қобилиятлари сақланган, хотираси мустаҳкам эди.\nXX асрда узоқ яшаган хитойлик Ли Цанюнга оид маълумотлар ҳам қизиқарлидир. У 1936 йили вафот этганида бева қолган хотини, расмий далолатномаларга кўра, Лининг 26-умр йўлдоши экан. Маълум бўлишича, Ли Цанюн 1690 йили туғилган, бундан кўринадики, у 246 йил яшаган.\nАйтиш керакки, умрзоқларга оид ақл бовар қилмас яна бир хабар 186 йил умр кўрган (1770-1956) ҳиндистонлик Тапасвижига тааллуқлидир.\nУнинг ҳикоя қилишича, Ҳимолай тоғларида бир гал кекса руҳонийни учратиб қолибди. Бу одам фақат мева ва сут билан кун кўрар, шунга қарамай бағоят серғайрат, бардам-тетик кўринар экан. Бироқ энг ажойиб жиҳати шундаки, замонавий ҳинд тилларининг биронтасини ҳам билмас, қадимги ҳинд тили — соф санскритча сўзлашар эди! Руҳоний бу ерга келганидан буён 500 йил ўтганини айтибди! У умрини шу қадар узайтира олишга гўёки бир сирли малҳам ёрдамида эришган экан.\nГарчанд 5 асрлик ҳаёт ҳайратомуз туюлса-да, аммо бу муддат ҳам абадият олдида ҳеч нарса эмас. Шу боис азал-азалдан барҳаётлик эликсири — мангу ҳаёт бағишловчи малҳамни топиш устидаги тажрибалар тўхтамайди. Ҳатто тарихда бундай изланишларга бутун умрини тиккан одамлар ҳам ўтган.\nШу ўринда тасаввуримизга эркинлик бериб, Германия шаҳарчаларидан бирига сайр қилсак, готик услубидаги уйлардан бирида кольба, реторта, тигел каби кимёвий асбоб-анжомларга кўмилиб ўтирган серғайрат бир йигитга дуч келамиз. Абадият эликсирини излаш билан банд бўлган бу одам — ёш Гёте эди!\nҲа, буюк немис шоири ва мутафаккири Иоганн Вольфганг Гёте ҳаётининг бир неча йилини мангу ҳаёт воситасини ахтаришга бағишлаган. У мазкур соҳада ўзидан аввал ўтганларнинг хатоларини такрорлашни, улар сингари боши берк кўчага кириб қолишни истамасди. Шу сабабли ҳам ёш Гёте кимёгарларнинг тадқиқотларини ҳар томонлама пишиқ-пухта ўрганади, энг махфий, ҳатто унутилиб кетган асарларни ҳам излаб топиб, синчиклаб тадқиқ этади.\n—Мен бу иш билан астойдил шуғулланяпман, — деб ёзган эди у бир дўстига, — зотан, улуғ китоблардан жиндек бўлса ҳам бирон фойдали маълумот олишдек орзуим бор.\nУлуғ шоир ана шу тариқа абадий ҳаёт эликсирини изловчи кимёгарлар. Шу йўлда сарсон-саргардон бўлиб юрган беҳисоб инсонлар қаторига тушиб қолади. Барҳаётлик сири оҳанрабо янглиғ ҳаммани ўзига жалб этарди.


Пан Ги Мун Ҳаитидаги вабо эпидемияси учун узр сўради\n09:41 / 02.12.2016\nБМТ бош котиби Пан Ги Мун Ҳаити аҳолисидан ташкилот тинчликпарвар кучларининг оролда 2010 йилда вабо тарқатишга алоқаси бўлгани юзасидан расман узр сўради.\n"БМТ кишиларнинг ҳалок бўлгани ва вабо безгаги сабаб жабр чекканидан чуқур афсусда. Биз касаллик пайдо бўлиши ва унинг тарқалишига оид ишларни етарли даражада самарали олиб бормадик. БМТ номидан шуни айтишим мумкинки: биз Ҳаити халқидан узр сўраймиз", — маълум қилди Пан Ги Мун БМТ Бош ассамблеясининг Ҳаити бўйича махсус сессиясида.\nБутунжаҳон соғлиқни сақлаш ташкилоти маълумотларига кўра, 2010 йилдаги вабо эпидемияси умумий ҳисобда 700 минг ҳаитиликларни қамраб олган. У туфайли 8,4 минг киши вафот этди. Маҳаллий аҳолининг фикрича, касаллик БМТ томонидан Ҳаитига тинчликпарвар кучлар сифатида юборилган Непаль ҳарбий хизматчилари томонидан тарқатилган. Уларни БМТ базасидаги канализацион сувлар орқали давлатнинг асосий дарёсини ифлослантиришда айблашган.\nПан Ги Мун вабо Ҳаити\n«Қўланса давлатлар учун узр сўрасин!» - Куба, Ҳаити ва Африка иттифоқи Трампга талаб қўйди\nЗамбияда вабо эпидемияси туфайли тартибсизликлар юз берди\nЯманда 7 миллиондан кўпроқ одам очарчиликдан азият чекмоқда\nМадагаскарда тарқалган вабодан ўлганлар сони 200 нафардан ошди


Абдулла Бўриев: Карантиннинг фойдали томонлари бор\nФутзал бўйича «Бунёдкор» жамоаси аъзолари ҳам карантинга қатъий амал қилган ҳолда уйда якка тартибда машғулот ўтказмоқда. Биз бош мураббий Абдулла Бўриевнинг фикрлари билан қизиқдик.\nТақвимга келсак, бу ҳеч кимга муаммо туғдирмаса керак. Сабаби, режага кўра, бир ҳафтада битта тур ўтказилиши мумкин экан. Фикримча, бу йигитларга оғирлик қилмайди. Бундай тиғиз тақвимларга олдин ҳам дуч келганмиз. Ўйинчиларни бу масала бўйича «пишган», десам муболаға бўлмайди. Асосийси, мавсумни давом эттириш. Битта турдан кейин ҳаммаси аввалгидек давом этади, деб ўйлайман. Кузда футзал бўйича Осиё чемпионати бўлиши ва унда терма жамоамиз қатнашиши лозим. ПФЛ қитъа биринчилиги ўтказиладими-йўқми, шу бўйича ОФКга хат билан мурожаат қилган. Агар Осиё чемпионати ўтказиладиган бўлсак, терма жамоанинг манфаатидан келиб чиққан ҳолда Ўзбекистон чемпионати уч даврали тизимда бўлади. Мабодо қитъа биринчилиги бу йил ўтказилмайдиган бўлса, унда бизнинг чемпионат одатдагидек тўрт даврали тизимда давом этади.\nБунёдкор Футзал. Ўзбекистон


Профессор прогнози: 2022 йил меҳнат бозорини белгилаб берадиган 3 та тенденция – Kommers.uz\nКарьера\t18:10 | 15.1.22\nПрофессор прогнози: 2022 йил меҳнат бозорини белгилаб берадиган 3 та тенденция\nКомпаниялар ишга олишни автоматлаштиради ва халқаро номзодларга иш таклиф қилади.\nТашкилий психолог ва Техасдаги A&M университети профессори Энтони Клотц 2021 йил май ойининг охирида Bloomberg агентлигига берган интервьюсида COVID-19 пандемияси туфайли ишдан бўшатиш тўлқинини башорат қилган эди. У ҳақ бўлиб чиқди. Меҳнат департаменти маълумотларига кўра, ноябрь ойида АҚШда рекорд даражадаги 4,5 миллион ходим ишдан бўшатилди. Клотц CNBC’га 2022 йилда қандай тенденцияларни кутиш мумкинлиги ҳақида сўзлаб берди.\n1. Ишдан бўшатиш секинлашади\nКлотцнинг фикрича, 2022 йил ишдан бўшатишлар камроқ бўлади. Кадрлар тақчиллиги туфайли меҳнат бозоридаги мураккаб вазият иш берувчиларни ходимларга янги имтиёзлар ва юқори маошлар таклиф қилишга мажбур қилган. Келгуси ойларда айнан мана шу нарса ходимларнинг «ҳайдалиб кетиши»нинг олдини олишга ёрдам беради.\n2. Мослашувчан иш вақти истисно эмас, балки одатий ҳолга айланади\nХоҳлаган жойдан ишлаш имконияти энди ходимлар учун иш ҳақининг 10 фоизга ошиши каби қимматлидир.\n«Раҳбарлар ўзларига шундай савол беришни бошлайди: қандай қилиб биз одамларга ўз жадваллари бўйича кўпроқ ваколат бера оламиз? Янада мослашувчан бўла оламизми?», — дейди Клотц.\nМенежерлар ходимлар алмашинувини ташқи омилларга боғлайди: давлат, пандемия ёки ишсизлик нафақалари. Улар ходимларга кўпроқ мослашувчан иш шароитларини таклиф қилишдан бош тортади ва Клотцнинг сўзларига кўра, «буюк истеъфолар» даврида зарар кўрадиган «омадсизлар» бўлиб қолади. Клотц пандемия бу вазиятни ўзгартириши ва ходимлар қулайроқ иш муҳитига эга бўлишини кутмоқда.\n3. Масофадан ишлаш янада рақобатбардош бўлади\nАҚШдаги кўплаб компаниялар ишчи кучи топишда қийналаётгани сабабли, улар ишга олишни автоматлаштиради ва халқаро номзодларга иш таклиф қилади.\nКлотцнинг прогноз қилишича, пандемиядан кейин ҳам компаниялар ишга ёллаш жараёнини тезлаштириш ва пулни тежаш учун роботлар ва сунъий интеллектга кўпроқ сармоя киритади.\n«АҚШда масофадан туриб ишлаш имконияти учун рақобат кучаяди. Чунки америкалик иш берувчилар ходимларни камроқ маошга ёллашлари мумкин», — дея хулоса қилади профессор.\nАввалроқ тажрибасиз бўла туриб, янги соҳада иш топиш учун 5 та маслаҳат берилганди.


Соғлиқни сақлаш вазири Қозоғистонда коронавирусга қарши қайта эмлаш санасини маълум қилди\n10 Август 2021 12:56\nNUR-SULTAN. Kazinform – ҚР Соғлиқни сақлаш вазири Алексей Цой Қозоғистонда коронавирусга қарши қайта эмлаш(ревакцинация) санасини маълум қилди. Бу ҳақда Coronavirus2020.kz telegram-каналидаги видеолавҳада маълум қилинди, деб хабар беради Kazinform мухбири.\n«Биз қайта эмлашни режалаштирмоқдамиз. Ҳозирда биз тегишли босқичларни аниқлаяпмиз. Қайта эмлашнинг икки тури мавжуд. Умумий иммунитет 60-70 фоизга етгунча шошилинч эмлаш мавжуд. Бундан ташқари, режалаштирилган ревакцинация ҳисобга олинади. Бу йилига бир марта содир бўлади. Ҳозирда биз вақтни аниқлаш устида ишлаяпмиз, чунки феврал ойидан бошлаб Қозоғистонда эмлаш ишлари олиб борилмоқда. Кўпчилик одамлар июн-июл ойларида эмланган. Шу билан бирга, уларнинг танасида ҳали ҳам антитаналар бор ва уларнинг даражаси юқори. Шунинг учун у тақвимга иккинчи компонентдан тахминан 9 ой ўтгач киритилади. Ҳозир ҳамкасблар билан бу масалани кўриб чиқаяпмиз «, - деди А. Цой.\nУнинг сўзларига кўра, қайта эмлаш масаласини биринчи бўлиб АҚШ, Исроил ва ўтган йили эмлаган Россия кўтарган. Бу мамлакатларда биринчи эмлашдан 9 ойдан кўпроқ вақт ўтди.\n«Ревакцинацияни биз октябр ойига қадар амалга оширишимиз керак. Бошқача айтганда, бу муддат феврал ойининг бошида биринчи бор эмланган фуқароларимиз учун етарли бўлади. Шунинг учун, бу қадамлар меъёрий -ҳуқуқий базада аниқланади ва тасдиқланади. Биз яна ЖССТ билан маслаҳатлашамиз», - деди вазир


Ўзбек қизларини сотмоқчи бўлган қизфуруш ушланди\nРоссиялик полициячиларга кўра, ўзбекистонлик қизлар ўзларининг "тирик товар" ўлароқ пулланаётганини билмаганлар.\nМоскванинг Жануби-Ғарбий округида икки нафар ўзбекистонлик аёлни фоҳиша сифатида пулламоқчи бўлган шахс ҳибсга олинди.\nПайшанба куни кечки пайт Москванинг Зюзино туманига қарашли Катта Юшуньская кўчасидаги меҳмонхоналардан бирида Москва Жиноят-қидирув бўлими ходимлари томонидан 46 ёшли липецклик шахс ҳибсга олинди.\nЖануби-Ғарбий округ Ички ишлар бошқармаси расмийси Галина Михайловага кўра, “харидор сифатида олди-бердига чиққан полициячиларга бу шахс икки нафар ўзбекистонлик фуқарони сотмоқчи бўлган пайтда қўлга олинган".\n- 24 ёшли икки нафар ўзбекистонликни жиноятчилар бир жойда эрталабгача иш борлигига ишонтирган, қизлар ҳатто 50 минг рублга пулланаётганларини билмаган. Липецклик дейилаётган 46 ёшли шахс асли Тожикистон фуқароси эканлиги аниқланди. Дастлаб полициячиларимизга одам сотишни таклиф қилаётган бу шахс ҳақида оператив маълумот етиб келди. Ходимларимиз у билан алоқага чиқиб, учрашув жойини белгилаб олишди. Учрашув чоғида у қизларни аниқ фоҳишаликка сотаётганини маълум қилди, - дейди Галина Михайлова.\nИчки ишлар бошқармаси ходимасининг сўзларига кўра, жиноятда айбланаётган шахс билан бўлган мулоқот махсус аудио ва видео тасвирга тушириб борилган. “Товар” сифатида тақдим этилган икки нафар ўзбек қизини кўздан кечирган оператив ходимлар олди-сотти шартларига “кўнган” ва сотувчига пулни узатган.\nКейинчалик терговчилар исми Малик Турсунов экани айтилаётган бу шахснинг катта жиноий гуруҳ таркибида жиноий фаолият билан шуғулланганини аниқлаганлар.\n“Сотувчи пулни полициячилардан олиб, яқинда яна бошқа “товар” келаётганини гапирган”, дея давом этади Галина Михайлова.\n- У полиция ходимларига: “Ҳа, икки-уч кундан кейин Тожикистондан аёл-эркаклардан иборат “янги партия” келади”, деди. У бу одамлар учун биров хавотир олмаслигини ҳам қўшиб қўйди. Шундан кейингина оператив ходимлар унинг қўлига кишан солишди. Ҳозирда тожикистонликка нисбатан жиноий иш қўзғатилди ва у тергов изоляторига жойлаштирилди, - дейди Москва шаҳар Жануби-Ғарбий округи ИИБси матбуот маркази инспектори Галина Михайлова.\nМосква шаҳар Ички ишлар бошқармасидан олинган маълумотларга кўра, мазкур иш юзасидан шаҳар Бош тергов бошқармасининг терговчилари томонидан 2012 йил 10 февралида Россия Жиноят Кодексининг 127-моддаси 2-қисми “а” банди (одам савдоси) бўйича Малик Турсуновга қарши жиноий иш қўзғатилган.\nБу жиноятга алоқадорлиги суд томонидан исботланса, асли тожикистонлик, эндиликда эса Россия фуқароси бўлган Малик Турсунов 3 йилдан 10 йилгача қамоқ жазосига тортилиши мумкин.\nПолиция бу шахснинг одам савдоси билан боғлиқ бошқа жиноятларга алоқадорлигини текширмоқда.


Шукур Холмирзаев. Кимсасиз ҳовли (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Кимсасиз ҳовли (ҳикоя)\n— Ой бориб, омон кел, болам. Сендан бошқа суянчиғим йўқ… — Умар ака ўғли Умматнинг кўксига пешанасини ишқаб-ишқаб йиғлар, Ҳосила опа унинг елкаларини силаб-сийпар эди.\n— Эна! Ота дейман! Урушга кетаётганим йўқ-ку, келаман! — дерди Уммат ғашланиб ва алланечук қувониб.\n— О, болам, мени!..\n— Тез-тез хат ёз!\nМашиналарга чиқишга буйруқ берилди. Ота-онанинг гаплари адо бўлмай оғизларида қолди. Уммат уларнинг бағридан чиқиб, машина кузовига интилди. Аскар йигитлар аллақачон ўтириб олишган эди. Машина ҳам Умматнинг чиқишини кутиб тургандек жилди.\nУмар ака билан Ҳосила опа ҳам бошқа ота-оналар қатори орқага қайтишди. Умар ака шалоғи чиққан «Волга»сига кириб ўтирди. Ҳосила опа ҳам жойлашгач, секин, қўллари қалтираган ҳолда ҳайдаб кетди.\nШу куни улар ишга чиқмадилар. Умматжон ҳарбийга кетмас бўлса, турган гапки, магазинда бўлишарди. Эр-хотин дам олиш куни нималигини билмасди: бирламчи, ишни севганларидан. Иккиламчи, омборда, магазин ортидаги омборда қанча мол бор! Уни Барбосга ҳам ишониб бўлмайди. Нима, бир итни бир нарса бериб ўлдириш қийинми?\nҚоровул Қадамбек пиёниста бўлсаям сергак, лекин бари бир… ичувчига ишониб бўлар эқанми!\nХуллас, бугун Умар ака билан Ҳосила опанинг неча-неча йиллар давомида биринчи марта дам олишга чиққан куни эди. Умматжоннинг кетиши керак бўлиб қолди-да. Йўғасам-ку…\nУлар ҳовлига етишди. Ҳосила опа темир дарвозани очиб кирди. Ичкаридан ўтиб, ғиштин гараж эшигини очди. Умар ака машинани ичкарига қўйиб чиқди. Ҳовлидаги ғарқ пишиб турган бир туп хурмо тагига — эски чипта креслога ўтириб, бошини эгди.\nҲосила опа гаражни ёпиб, эрининг қаршисида турган бошқа креслога хўрсиниб чўккан ҳам эди, анча нарида — Умматжон билан Қадамбек ясаган ёғоч катак олдида чўзилиб, ўзларига лоқайд тикилиб ётган Жекка кўзи тушди-ю:\n— Вой-вой! — деб чайқалди, — Сиз-да, ўзингиз-да! — деди эрига. — Шуни опқолса бўларди…\n— Э, алжима, — деди Умар ака ижирғаниб. — Ҳалиям ақлинг кирмади-кирмади-да. Райком секретарининг ўғли кетаёттанда, ҳазилми сенга…\n— Ҳой! — Ҳосила опа кресло суянчиғига мушт урди. — Нега мени нуқул ақлсиз дейсиз? А! Ахир, ўйлаб кўринг ўзингиз…\n— Уф! Яна ўша гап… Э, мен ўлай!.. — Умар ака ўрнидан туриб кетди.\n— Сизниям топганингиз шу.\n— Бўлди-бўлди-и! Ҳозир шу гапларнинг вақтими? Ҳосила опа жимиди. Яна кўзи Жекка тушди.\n— Уни ётишини кўринг! Вой…\nУмар ака итга гангиб тикилди. Сўнг қошига бориб\nчўнқайди. Бошини силади. Ит тумшуғини ерга чўзиб кўзларини хиёл юмди.\n— Шуям хафа-я! — деди Умар ака.\n— Хафа бўлади-да! Эгаси кетди!\n— Бунга бир нима бериш керак… Ташвиш билан бўлиб, итни оч қолдирдик.\n— Э-э… Ўзингиз беринг.\nУмар ака кўксини уқалаб ўрнидан турди.\n— Ундай дема, хотин. Замон тинч. Ҳосила опа тағин йиғлай бошлади:\n— Бари бир-да…\nУмар ака, ниҳоят, қаддини рост тутиб, темир панжарали деразалар тагидан эшик томон кетди. Йўл-йўлакай ахлат пақир ичида тикка турган супургини олиб, ётқизиб қўйди. Уваланган рахлари чаплаб ямалган цемент зинадан кўтарилиб, ёмғир сувидан бўёғи кўчиб кетган эшикни қўш калитда очиб кирди.\nЙўлакда ўзини анча бардам сезди. Қандил чироғи ёқиғли қолган экан. Ён деворларнинг зарҳал рангда товланиши, тўрдаги эшикка тутилган япон аждаҳоси оғзини очиб турган ҳарир парданинг жимжималари, полдаги чўғдек гилам унинг кўнглига аллақандай тасалли берган бўлди.\nКейин, у нимага кирганини эслагандек, шошиб туфлисини ечди-да, деворга ўрнатилган қизил телефон аппаратини кўтариб, тагидан бир жуфт калит олди. Тўрдаги эшикка яқин чап эшикни очди.\nБирпасдан кейин у парқу тўшакда, четлари четларига мослаб букланган яшил, силлиқ, ялтироқ эллик сўмликдан бир талайини кафтида силаб ўтирар, лекин кўзлари ёшли эди.\nАлланарсани тақир-туқир тушириб-тепиб, Ҳосила опа кириб келди.\nУмар ака беҳол бош ирғади. Ҳосила опа эрининг қўлидаги яшил пулларни кўриб, тилла тишларини шимиб ўйланди.\n— Шу пул тузук, — деди. — Ўнталикларингиз ярамайди. Ўтган оқшом сандиқни очсам, ичида мита юрипти. Ким билади ҳали…\nУмар ака хотинига олайиб тикилди.\n— Ростми? — деди аста.\n— Кўринг ўзингиз!!\nПулларда митти-митти ҳашоратдек доғлар кўри-нар, улар жуда беозордек эди. Умар ака сандиққа энгашди-ю, хотинига маъноли қараб: «Бор!» деди. Ҳосила опа ташқарига чиқди. Ғуборли осмонга, темир дарвозага туташ деворга қўшилиб ўсган толнинг сап-сариқ баргларига кўзлари қадалиб ўтганча, шиппагини оёғига илиб-илмай йўлкага тушди.\nХонага қайтиб кириб:\n— Ҳеч ким йўқ, — деди. — Лекин шу толни кесиш керак. Кўчадан бир сакраса, қўли етади кишининг…\nУмар аканинг қулоғига гап кирмас эди: у юмшоқ тумбада — оёқлари орасида уюлган даста-даста пулга термилиб ўтирарди.\n— Шулар, бир қарасанг, оддий қоғоз-а. Гугурт чақсанг, ёниб кетади, — деди, ниҳоят.\n— Алжиманг. Алжиб қопсиз.\n— Ҳе-е, хотин! — Умар ака қўлларини тиззасига тиради. — Ҳа, айтмоқчи…\n— Нима, «айтмоқчи?»\n— Бир нима демоқчи эдим.\n— Ит! — деб юборди Ҳосила опа. — Шунинг борига шукр.\n— Ҳа… Вей, нимага овқат бермаяпсан ҳалиям? Яна эсли дейди ўзини.\n— Хўп, буларни… — Ҳосила опа пул уюмига тикилди-да, бирдан титкилай кетди: пачкаларни олиб, ўнгу сўлига қарайди. Негадир ҳидлаб ҳам кўради. Баъзи доғли, эзилганларига кўзи тушса, бурнини жийиради. — Бари бир, — деди кейин, — элликталикка айлантириш керак.\n— Аҳмоқ, ўнталикда гап кўп! — деди Умар ака. — Бор. Итга қара.\n— Соб қўйинг жойига.\nУмар ака бош ирғаб, тағин энгашиб олди.\nБу пуллар унга… уларга осонлик билан келмаган.\nРдамларни алдашнинг ўзи бўлмайди, ҳар дақиқада юрагингни ҳовучлаб турасан; ОБХСС бор, милиция, журналист деган бир балолариям бор… Тўғри, айримининг томоғига ташласанг, лабини ялаб чиқиб кетади. Лекин шундаям қўрқиб турасан: кўнглида нима бор — ким билади.\nОддий харидорларнинг ичидаям оласи учраб туради.\nБу пуллар ўз-ўзидан келмаган, шуни деб эр-хотиннинг умри совурилди ҳисоб…\nҚуриб кетгур айрим база бошлиқлари ёмон-да!\nЭ-э, ҳаммасининг оғзига бир нарса тутишингга тўғри келади, ҳатто юк ортувчиси ҳам умидвор.\n— Ҳой, Жек овқат емаяпти.\n— Мен қайдан билай! — Ҳосила опа шундай деб, яна кўзига ёш олди. — Умматжон бўлса…\nУмар ака шоша-пиша пулларни сандиққа ташлади.\n— Шубангни ол! — деди жаҳл билан. — Ўшани чиқарганинг учун бунга ҳалигилар тушган!\n— Қиш келяпти деб…\n— Бари бир киймайсан-ку?\n— Уйда кияман!\nУмар ака мийиғида илжайиб, чиқиб кетди. Ҳосила опа ёшлигида ўйинчи бўлган. Ўшанда роса кийиниб юрарди. Умар акаям уни ўша кезлар роса ўйнатган ўз дойрасига…\nЎшанда у киши… ёш йигит — дойрачи эди. Одам бошда тутган касбини унутолмас экан. Ҳосила опа баъзан хуши келганда, яъники, мўмай пул қўлга кирганда: «Битта чертинг-э, йигит!» деб қолади. Умар ака чилдирмани тиззасига тираб қўйиб, билагидан чиққанча қотиб қолган қийшиқ қўли билан чалади.\nОтаси дойра чалиб, онаси ўйин тушганда Уммат-жон ётиб-ётиб куларди. Булар хафа бўлишмасди. Умматжоннинг кулгиси беғубор эди. Унинг кулгиси сабаб буларнинг завқи ошарди. «Чертинг-э, йигит!» — дерди Ҳосила опа баттар авжланиб.\nЖек ҳамон тумшуғини чўзиб, кўзлари мўлтираб ётар, олдидаги сирли косада турган колбаса кесимларига қарамасди. Умар ака тағин унинг бошини силади. Ит қулоқларини бўйни томон пасайтириб, кўзларини хиёл юмди, холос.\n— Тавба! — Умар ака инқиллаб ўрнидан турди. — Э, хотин! Қорни очса, ейди.\n— Ҳа, мен ҳам шуни ўйлаб турибман.\nЙўқ, Жек бошқа қайтиб овқат емади. Ҳафта охирида ўлди.\nУмар ака билан Ҳосила опа Жекнинг ўлимидан қаттиқ қайғуришди. Умматжон Жекни яхши кўрарди.\nКетар олдидан ити билан роса ялашиб-юлқашган, ҳаттоки катагини ҳам янгилаб берган эди.\nБу фожиани унга сираям билдирмасликлари керак: хафа бўлади, тағин хафачиликда бирор ишкал чиқармасин.\nҲар қалай, бу аҳволнинг ҳам табиий чораси топилди: магазин омборидаги Барбоснинг бир бола-сини Қадамбек орқали топиб келтирдилар. Ажаб! У Барбосдан ҳам кўра Жекка кўпроқ ўхшаб кетарди.\nҲосила опа ҳовли девори устини айлантириб тиканли сим билан ўратди. Бу анча хунук эди; нимаси биландир қамоқхона деворларини эслатарди.\nБироқ… олам ҳодис, бир нима деб бўлмайди.\nИчкарида анча мол бор…\nСандикдаги пуллар — уларнинг бир улушй.\n…Энди булар тарихидан икки шингил сўзлаш ҳам мумкинди. Умар ака ўн олти ёшида отасини поезд босиб кетгач, ундан мерос қолган дойрачиликни касб қилган — райондаги халқ театрида бироз ишлаб, ке-йин саёқ отарчиларга қўшилиб кетган эди. Кўп юрди, кўп топди, топганини совурди. Албатта, у пуллар суюқ аёллар йўлига кетди.\nБу орада Фарҳод канали қурилишида ҳам бўлди. У ерда дўкончилик қилиб юрганида, бор молини бир кавказлик ошнаси уриб кетиб, ўзи у совға қилган бир папоғу бир ханжар билан қолди. Хайрият, соғ чикди.\nКейин яна дойрачилик…\nИттифоқо бир қиш музда сирғалиб йиқилиб, қўли билагидан чиқиб кетди. Табибга солдирган эди, қийшиқ битди. Кейин тўғрилатаман деб ногирон қилиб қўйди.\nБу унинг учун фожиа бўлди: дойрани илгаригидек зўр чалолмас эди…\nЎшанда бир ўйинчи қизга кўнгил бериб, у — «тегарман», бу — «оларман» бўлиб юрган эди. Уйинчини топиш осонми! Тўй кўп маҳали эди. Излаб-излаб маъшуқаси хизмат қиладиган отарчиларни топди. Лекин қиз кетиб қолган экан.\nТаваккал қилиб, уйига борган эди, бир пўрим би-лан ўтирган экан. Уни «эрим» деб таништирди. Умар индамай чиқиб кетди.\nТентираб юриб, шу районга келиб қолди-да, очнинг кўнгли ҳолвага кетибди дегандек, қўғирчоқлар дўконига кириб қолди.\nҚараса, мудира кўзига танишдай. Бир замонлар ўз дойрасига ўйнатиб юрган Ҳосилахон…\nСўрашдилар. Умар унга аҳволини айтди. У дўкон ичкарисига киритиб, олдига ул-бул қўйди. Ишдан кейин, бир оз-бир оздан ичишди. Кейин Ҳосила дангалига шундай деди:\n— Менга уйланасанми? Умар ўйланди:\n— Одаминг йўқми?\n— Афтимга қара.\nЭртасига Умар унга уйланар бўлиб шарт қўйди:\n— Оёғингни қийшиқ боссанг ўласан!.. Кейин, мени «сиз»лайсан.\nҲосила йиққан бисотини сарфлаб анча тузук тўй қилди. Умар унинг бир холасидан қолган ҳовлига «йиғилиб» борди. Кейин, Ҳосила тўйда бош бўлган магазин директоридан илтимос қилиб, эрини ҳам қўшни нон дўконига ишга олдирди.\nУмар савдо ишидан хабардор эди, эплаб кетди.\nОйдан ой, кундан кун ўтиб, булар бир магазинда ишлай бошладилар.\n…Умматжон беш ёшга кирганда, Ҳосилага ҳозир ишлаётган магазин директорлиги тегди. Салдан кейин директорликни эрининг номига ўтказиб, бошқа ҳамма ишни ўз қўлига олди. Магазин катта. Учта бўлими бор: бирида мебель сотилади, бирида — газмол, яна бирида — рўзғор буюмлари.\nҚўлларида ўзларидан бўлак яна учта қизча ишлайди.\nТўғри, бу магазинни олиш осон бўлмади. Ҳосила бултур урилиб кетган шаҳар савдо бошлиғига кўп нарса ваъда қилган эди: уни узгунча бўлари бўлди.\nУлар ишга пишиқ-пухта эдилар: икки савдо ходимининг тили бир бўлса, кўп иш қилса бўларкан.\n…Қисқаси, уларнинг имони ҳам, умрлари маъноси ҳам пул бўлиб қолди. Планни бажариш — би-ринчи ўринда, албатта. Бироқ магазинга боришдан мақсад — бугун нима тушади, деган талабни қондириш, холос.\nБироқ улар камтар, кўринишда камсуқум, кўпчилик ўртасида кўзга ташланмасди ҳам.\nҚадамбекни алдаб-сулдаб ҳайҳотдек ҳовлисини сотиб олишгач, энди орзу-ҳавас кўйига тушдилар: пишиқ режа билан иморат бошлашди. Дарҳол унинг атрофи хом ғишт билан ўралиб, ички томон цемент сувоқ қилинди. Иморат битгач, деразаларига ичкаридан темир панжаралар ўрнатилди.\nБунга анча харажатга тушдилар.\n…Бу ёкда Умматжон ўсиб келарди.\nЭнди улар бошлашди.\nПул, пул, пул…\nУнинг йўлида виждон, андиша, одамийлик — сариқ чақа.\nАгар уларнинг моли текширилса, шу районда эмас, қўшни районларда ҳам «ёмонотлиқ» бўлиб, бир «Жигули»ни вариллатиб юрган манман деган олифта магазинчининг молидан ўн чандон кўп чиқади.\nЛекин булар камтар — фақир: харидорлар билан етимчадек муомала қиладилар.\nУлар кулгини яхши кўришади. Кундузлари ишлаб, тунлари тотли суҳбат асносида, кимни қандай «туширганлари», кимга чап берганларини айтиб, харидорларнинг устидан кулишади. Ўзлари доно, ақлли. Чунки улар пул топиш йўлини билишади. Уларнинг пуллари бор!\nКейин… истиқбол ҳақида ширин хаёл суриш бош-ланади.\nМана, Умматжон ҳарбийга кетди. Унинг ити ҳам ўлди. Ўрнига келтирилган кичик Жек гуриллаб ўсяпти… Эр-хотин эса магазинда: харидорларни алдашяпти, улар устидан кулишяпти… ўзларига ола қараган битта-яримта шубҳали «хит»нинг кўнглини ҳам овлаб, кейин шубҳалари қийноғида ҳам қолишяпти. Энди уларнинг ашаддий душманлари — ОБХСС одамлари ё милиционерлар ёки журналист, ёки шубҳали шахсларгина эмас…\nУлар ҳаммадан қўрқишади.\n…Умматжон кетгандан бери бир йил ўтди. Ундан хат келиб турипти. Хизмати чегарада. «Сизларни со-ғинаман. Лекин бу ерда қолиб кетишим ҳам мумкин», деб ёзади. Кейин, албатта: «Маҳаллага салом, Қадамбек бобога салом… Жекка салом!» дейди.\nУмар ака билан Ҳосила опанинг қувончлари!.. Кейин унинг «қолиб кетишим ҳам мумкин» деган гапидан ғоят ҳайрон бўлишиб, бир-бирига тикилиб қолишади.\nҲолбуки, Умматжон болаликдан ота-онасини ҳайрон қолдиришни яхши кўрарди. Баъзан шкафга кириб олиб, уларни кунлар сарсон қилар, кейин чиқиб, қаҳ-қаҳ уриб куларди.\nЭътироф этиш керак: у содлд, қинғирликдан йироқ йигит эди.\nБулар каби ота-онанинг боласи ундай бўлмайди, деб ўйлаш мумкин. Лекин гап шундаки, Умар ака билан Ҳосила опа кўпчиликда қолдириб юрган «яхши» таассуротларини ўғилларига қолдиришни истамаганлариданми, ўз қинғирликларини Умматжондан зинҳор яширишар, боланинг назарида, ота-онаси сутдек оқ, мусичадек беозор эди.\nҲа, улар қандай камтар, камсуқум.\nИшдан бошқа нарсани билишмайди…\nБир куни кечқурун «субботник»дан қайтиб, барг ёзиб қолган хурмо тагида, креслоларда ҳорғинликдан маст бўлиб ўтиришар, Ҳосила опанинг овқат қилишга ҳуши йўқ, ўртадаги учоёқли столчада таомнинг «қуруғи»дан колбаса, яхна гўшт, икра бор эди.\n— Қаранг, шу хурмо «одам» бўлди-я!\n— Э! Ҳозир Тошкентдаям ўсяпти.\n— Енг энди!\n…Таомлардан чўқиниб, қоринларини «алдашгач», илиқ кўклам офтобида мизғигилари келиб тураркан, ўртада беозор суҳбат давом этди:\n— Баҳор ҳам ўтиб кетяпти!.. Биз магазинга қамалиб ётибмиз.\nУмар ака жавоб бермади: у темир дарвоза тагида қулоғини динг қилиб ётган Кичик Жекни кўрсаткич бармоғи билан имларди. Ниҳоят, амр оҳангида;\n— Же-ек! — деган эди, авлоди бўрилардан айниган, бироқ эгасига биниҳоя содиқ овчарка учиб келди ва Умар аканинг тиззасига суйкалиб, унга порлаб турган кўзларини бир муддат тикди-да, аста ерга бағрини бериб ётди. Умар ака уни силаб-сийпади. — Хотин, худди Катта Жекнинг ўзи-я! Ё қудратингдан!\n— Умматжон келса таниёлмайди, — деди Ҳосила опа.\n— Лекин отпускага келса, бари бир билади…\n— Унда майли!\n— А-а… унгача буям тўппосдай бўлиб қолар.\n— Эшшакдай бўлади, денг… Вей-вей ҳозироқ… афтига қаранг. Ундан ҳам зийрак!\n— Барбосдан тарбия олган-да.\n…Бундан тўрт ойча муқаддам Қадамбекнинг масла-ҳати билан Барбосни ўн кун кундузи уйга келтириб қўйиб, ундан гўё ҳадис оддиришган эди: Барбос ҳовли саҳнига қўнган мусичани ҳам қўймас, нари кўчадан бир шарпа эшитилса ҳам дарвоза тагига бориб писиб ётарди.\nЎзи, ажойиб ҳайвон-да, бу зот! Итни ўзимизда одамлар ҳурксин, ҳовлини қўрисин, овози чиқса, ўғри ҳам қочади, деб сақлашади кўпинча.\nБу жнивор эса — худди бўрининг ўзи: на ҳуради, на одамни қўрқитади. Индамай ётса-да, важоҳатини кўрган одамнинг имони қирқ газ учади.\n— Ҳой, сиз бир нарсани ўйлайсизми ҳеч?— сўраб қолди Ҳосила опа. — Умматжон армиядан келса…\n— Нимани ўйлашим керак? — деди Умар ака. — Келиши шарофатига ресторанда зиёфат қилиб берасиз…\n— Рес-торан-да! — уқтирди Умар ака. — Ҳали ҳаммани шу ерда тўплаймиз, деб ҳам қоларсиз?\n— Сен менга шуни айт, уни қайси ўқишга жойлаб қўйишимиз керак? Ўғлинг анча содда…\n— А-а, уни биламан.\n…Умматжоннинг соддалиги маҳалла одамларига ҳам беш қўлдай аён, уни кўплар мақташар эди. Ўзи ҳам катта-кичик демас, бемалол аралашиб кетаверарди.\nУмматжон Қадамбекка ҳам ёқарди. Йигитча унга уйларидан газак ўғирлаб обориб берар, унинг алкаш-чалкаш гурунгларини ғоят қизиқиш билан тингларди.\nУмар ака ирғиб турди.\n— Ўзи келсин!.. Дийдорига бир тўяй! Бас… Кейин айтганини қиламиз! Боримиз ўшаники-да!\n— Эй, уч-тўрт йилдан кейин магазинни топширсак…\n— Ундай деманг! — деди Ҳосила опа кўзлари ола-кула бўлиб. — Кейин нима қиламиз?\n— Ақллиман дейсану ўйламайсан…\nУмар ака турди-турди-да, кулиб юборди.\n…Шундан кейин улар бугунги ҳашар ҳақида, район прокурорининг немисча мебель керак, деб илтимос қилгани, ундай мебелдан бир эмас, бир нечтаси дўкон ортидаги омборда тургани ҳолда, унга «йўқ» деганлари ва ундай мебель келиши ҳамон у кишининг уйига телефон қилишларини айтганларини. Эслашиб кулиб ўтиришди.\n— Лекин ўзи яхши одам-а, — деб қолди Ҳосила опа.\nУмар ака хотинига ола қаради:\n— Ҳа, ёшгина йигит…\n— Тавба! Қарисангиз ҳам қуйилмайсиз-да!\n— Йўқ, ўзингизга боқинг…\n— Хўп. У ёмон одам!\n— Бу бошқа гап.\n— Бир келиб қолганди-да.\nУмар ака итни яна бир оз силади-да, чуқур хўрсинди.\n— Одамнинг-ку, яхшисиям кўп, — деди аста. — Лекин сен, мен шундай жойдамизки..\n— Ўгмишимизни эсла…\nҲосила опа эрининг гапини ўзича тушунди:\n— Яна бошлаяпсизми?\n— Оббо! — Умар ака яна кулиб юборди. — Ҳали айтдим-ку, ишдан чиқсак деб…\nУ мийиғиди кулди.\n— Илгаригидек… яшаб кетаоламизми? — Кейин дарҳол хотинига қаради. — Йўқ, — деди. — Ҳозир, шукр, обрўйимиз ҳам бор. Ҳе, илгариям…\n— Кўряпсизми, давлатнинг, халқнинг савдосини деб, ейиш-ичишимизда ҳаловат йўқ дедим, Хушбековга.\n— Сен боплайсан аммо-лекин!..\n…Орадан яна бир йил ўтди. Умар ака билан Ҳосила опанинг юриш-туришида илгари кўрилмаган бир шошқалоқлик пайдо бўлган, бунга фақат Умматжоннинг келиш муддати яқинлашгани сабаб, деб бўлмас, ундан каттароқ пинҳоний сабаблар ҳам борга ўхшарди.\nТўғри, Умматжон чегарада хизмат қилаётгани учунми, йўл узоқ, бир йўла битириб бораман, деб отпускага кемади. Шу боис Умар ака билан Ҳосила опа тоза диққат бўлишди, сал нарсага бир-бири билан айтишиб қолган пайтлари ҳам бўлди. Бу — бир. Кейин буёғи — савдонинг ҳам мазаси қочди. Мол кўп, харидор кўп, лекин кимдан оларингни билмайсан. Текшир-текшир… Харидорларнинг ҳам тилгинаси чиқиб қолган, бир тийиннинг устида минг марта ўлиб-тирилади. Савдода икки хил барака бор, бири — давлату халқники, иккинчиси — эплаган сотувчиники. Шу иккинчисига путур етди-ю, ваҳимаси ҳам эр-хотинни тентиратиб, асабий қилиб қўйди. Энди унча-мунча танишга ҳам «ака-ука» деб ўтиришмас, мабодо магазинга тумонли кириб қолса, иккиси бир оғиздан «талаб беришарди».\n— Гап борми? Айтинг… Йўқ, биз сиз ўйлаганлардан эмас!.. Ишонмасанг, ана ОБХССга бор, мелисага бор!.. Бизлар бир ойликхўр одамлармиз! Савдодан ёмонлар, устига қўйиб сотарлар чиққан бўлса, чиққан! Бизга нима!..\n— Мана, бизнинг туриш-турмуш!..\nҲалиги одам бундай гапни эшитгандан кейин изза бўлиб чиқиб кетарди.\nЭр-хотин эса, шу асно ўзларини янада доно ва удда-бурро сезишарди. Ақчалари кўпайгандан кўпаймоқда: ўнталик қизил пуллар яшил элликталикларга айланган, энди ўн қатор даста билан бир қатор дастанинг бўйи тенглашиб қолган эди.\nЭр-хотиннинг пулга муккалари билан кетишига сабаблардан яна бири — вақтнинг зиқлиги, ҳарна, уларни бу ерга боғлаб қўйишгани йўқ, бир кунмас-бир кун ишдан кетишлари тайин. Бошқа сабабларини билгич одамлар бундай таърифлашади: пул — балойи азимки, домига тушган кимса ўзини тўхтатолмайди.\n…Бир куз кечаси. Йўлакларда дарахтлардан тўкилган япроқлар шилдираб югуришар, эсаётган шабада жуда ёқимли эди. Кичкина шаҳар аҳли уйқуга кетиб қолган. Фақат кўча соқчилари, маст-аластлар ҳамда вокзаллардаги автобус ва поезд кутаётган йўловчилар уйғоқ.\nТошкент поездидан бир неча аскар болалар ҳам тушишди. Аксарини кутгани чиққанлар бор экан — улар тўхтаб қолишди-ю, бир йигит чамадонини енгил силкитиб, перронга чиқди.\nАтрофга қаради. Бекатга борди. Одам кўп. Хиёбон оралаб пиёда кетди.\nУ райондаги энг йирик магазин олдидан ўтаётиб тўхтади-да, гулзор четида, чўткачиларнинг бошпанасига ўхшаб турган ёғоч уйчага қаради. Унда чироқ бор эди.\nУ илдам ўтиб борди.\n— Қадамбек бобо!\nБуклама каравотда энгашган кўйи ухлаётган қария чўчиб бошини кўтарди. Қўли ёнбошида ётқизиб қўйилган милтиққа югурди.\n— Танимаяпсизми? Умматжонман-ку, мен! — деди йигит. — Э, яшанг-е! Тоза маст бўпсиз… Бермайман энди! Сизга деб «Перцовка» олиб эдим.\nЧол туриб, кўзига ёш олди.\n— Афв эт, бўталоғим! — У қаттиқ интилиб, Умматжонни қучди. У бети, бу бетидан ўпди. — Ўтир, ўтир, бўталоқ… — Ўзи ўтира солиб, гап бошлади. — Сени соғинар эдим! Мени ҳурмат қилардинг, биламан…\n— Албатта ҳурмат қиламан!\n— Кам бўлма! — Чол шундай деб, бошини эгиб бир зум жим қолди-ю, бирдан хуррак торта бошлади.\n…Умматжон бирпас жилмайиб турди. Кейин тислана-тислана узокдашди.\nУммат яхши хизмат қилиб, кўп нарсани кўриб, етилиб, кўп нарсага фаҳми етар бўлиб қолганди-ку, бироқ ҳалигача соддалик, беғуборлик ва болаларча шўхлик уни тарк этмаган эди…\nУ уйларига етиб, дарвоза тирқишидан қаради. Ҳеч нарса кўринмади. Ота-онаси ё дарвозада тирқиш ҳам қолдиришмаган, ёки ҳовли чироғи ўчиқлиги учун шундай «кўринди».\n«Нима қилай? — деб ўйлади. Қўли электр қўнғироққа чўзилди-ю, ортга тортилди. — Сюрприз қиламан!»\nСўнг дарвоза тагига энгашиб қараган эди, ниманингдир пиш-пиш этгани эшитилиб, юраги қинидан чиққудек бўлиб кетди.\n— Жек, Жек! — деди.\nДарвоза ғалати тирналди-ю, жимиди.\n— Э, Жек оғайни! — деди-да, девордан ошиб тушиш учун тисланиб қаради. Кўча чироғи нурида ҳарбийликдан таниш тиканли сим кўринди. — Оббо!..\nОтам ҳам, онам ҳам қизиқ-да! — деди-да, қўнғироқ тугмачасини босди.\nБолаликдан таниш қўнғироқ оҳиста жиринглади. У кута бошлади; бошқа сас эшитилмади.\n«Қаттиқ ухлашипти-да», деди-ю, ҳайрат билан эс-лади: олдин ҳам бир неча шундай овора бўлган эди.\nУмар ака билан Ҳосила опа кечаси эшик очишни аллақачон тарк этишган эди.\n…Умматжон яна девор бошларига қарай кетди-ю, бирдан кўзи толга тушди. «Ў-ў!» деб юборди. Сўнг ўйланиб, чамадонини гараж устига отди: ҳали олади. Олмаса… бир ҳисобда олмагани ҳам тузук. «Ўғри тунади», дейди, уларни бир оз қўрқитади, кейин…\nҚаҳ-қаҳ отиб кулади.\nУ шаҳд билан толга тирмашди-ку, лекин бўлмади — этиклари тийғонди. Сўнг югуриб келиб, бир сакради-да, шохга осилиб олди.\nУ девор устида!\nАна, ҳаммаёқ барала кўриняпти.\n…У пастга қаради; ҳовлилари. Секин симдан ўтиб, бир қўли тол бутоғидан тутди-да, пастга сакради. Шу… бир бало гарданидан босди.. Типирчилаб ағдарилган эди, бўйнига ёпишди.\nҲосила опа, одатда, вақтли уйғониб, ҳовлини бир кезиб чиқар, кейин, чой қўйиб, Умар акани уйғотарди.\nБугун ҳам барвақт ташқарига чикди-ю, ҳовли юзида ётган, чайналган аскарча шапкани кўриб қолди. Гангиб бориб, эгилмоқчи бўлиб турганида, худди биров унга: «У ёққа қара!» дегандай бўлди.\n…Хотинининг бўғиқ овозидан уйғониб кетган Умар ака ҳам шошиб ташқарига чиқди. Зинадан тушганда, кўзи уйқудан аримаган эди.\nНиҳоят у ҳам…\n— О, болам!.. О, мен!.. — дея олди.\nКичик Жек, зўр иш қилгану эгасидан сийлов-сийпалаш ва яна алланималардан умидвордек хурмо тагида чўнқайиб ўтирарди. У Умар аканинг ҳам йиқилганини кўриб, қўзғалди. Аста юриб келиб у кишини, сўнг Ҳосила опани ҳидлаб кўрди.\nКейин, тол тагига қараб қўйиб, яна хурмо остига борди-да, чўнқайиб ўтирди.\n← Аввалги Аввалги Шукур Холмирзаев. Янги зот (ҳикоя)\nКейинги → Кейинги: Шукур Холмирзаев. Бодом қишда гуллади (ҳикоя)


ЎзА - Технологиялар\nROBOCRAFT – янги лойиҳа\nПойтахтимиздаги “Баркамол авлод” республика болалар экология ва ўлкашунослик марказида болаларга робот ва дастурларни ишлаб чиқишни ўрганиш имконини берувчи RoboCraft курслари очилмоқда.\nЎзбекистон ва Корея ихтирочи аёллар учрашуви\nЮртимизда Корея ихтирочи аёллар ассоциацияси (KWIA) вакилларидан иборат делегация меҳмон бўлиб турибди. Тошкентдаги Турин политехника университетида Ўзбекистон Хотин-қизлар қўмитаси ҳамда Ихтирочи аёллар маркази томонидан “Ихтирочи аёллар – фан, инновация, инвестиция” мавзусидаги давра суҳбатида кореялик аёллар иштирокида инновацион изланишлар истиқболлари атрофлича муҳокама қилинди.\nЁш дастурчи қизлар танлови\nЎзбекистонда “Technovation Uzbekistan” республика танлови ментор ва иштирокчиларини рўйхатга олиш бошланди. Ушбу танлов 10 ёшдан 18 ёшгача бўлган қизлар ўртасида ўтказиладиган “Technovation Challenge” халқаро танловининг саралаш босқичи ҳисобланади.\nСирли коинот: Ўзга сайёраликларни излаб...\nЭлектротехника корхоналарида янги лойиҳалар амалга оширилади\nЎтган йили электротехника саноатига киритилган инвестицияларнинг салмоғи республика бўйича умумий инвестицияларнинг атиги 0,8 фоизини, ялпи ички маҳсулот (ЯИМ) таркибида электротехника маҳсулоти ишлаб чиқариш ҳажми эса 1,5 фоизни ташкил этди. Саноатда хомашё базасининг чегараланганлиги хориж аналоглари билан солиштирганда унинг таннархи ошишига сабаб бўлмоқда.\nБир йилда “UZ” домен зонаси 12 мингта домен билан тўлди\n“UZ” домен зонаси маъмурияти 2018 йил якунларини сарҳисоб қилди.\nМуқобил энергия манбалари: қонунчиликдаги ташаббуслар ва сўнгги тенденциялар\nЎзбекистон Республикаси Инвестициялар бўйича давлат қўмитасида ўтказилган халқаро семинар шу мавзуда бўлди.\nХалқаро робототехника олимпиадаси қўмитасининг энди Ўзбекистонда ҳам расмий вакили бор\n18 декабрь куни Филиппиннинг Манила шаҳрида Инновацион ривожланиш вазирлиги ҳузуридаги Инновацион ишланмаларни жорий этиш илмий-амалий маркази ҳамда Халқаро робототехника олимпиадаси қўмитаси ўзаро англашув меморандумини имзолади.\nИлғор инновацион технологиялар – самарадорлик омили\nТошкент вилояти Олмалиқ шаҳрида “Ванюков жараёни муаммолари, уларни ҳал этиш йўллари ва истиқболлари” мавзусида халқаро илмий-амалий конференция ўтказилди.\n“Ўзбектелеком“ интернетнинг ўтказувчанлиги кенгайтирилгани ҳақида маълум қилди\nПрезидентимиз Шавкат Мирзиёев топшириғига биноан АКТ соҳасида белгиланган вазифаларнинг изчил амалга оширилишига бағишланган ҳисобот конференциясида шу хақда сўз борди.\nЧехия Ўзбекистон билан наноматериал ишлаб чиқаришда ҳамкорлик қилиши мумкин\nБугун Тошкентда ўтказилган Ўзбекистон – Чехия бизнес форуми ва кооперацион биржасида Чехиянинг энергия тежамкор технологиялари консорциуми – CZET раиси Зденек Збитек мамлакатимиз ишбилармон доираларини энергетика соҳаси бўйича ҳамкорлик қилишга чақирди.\nАхборот хавфсизлиги қандай таъминланади?\n“Пойтахт” бизнес марказида ахборот хавфсизлигининг долзарб масалаларига бағишланган семинар ўтказилди. Унда соҳа мутахассислари, компания ва банк ходимлари иштирок этди.\n1 декабрдан интернет тезлиги ва трафик ҳажми оширилади\nUZTELECOM шу йилнинг 1 декабридан амалдаги тариф режаларига интернет тезлигини ва тақдим этилаётган трафик ҳажмини оширишини маълум қилди.\nЯнги блокчейн лойиҳалари жорий этилади\nАХБОРОТ-КОММУНИКАЦИЯ ТЕХНОЛОГИЯЛАРИ. “Рақамли ишонч“ рақамли иқтисодиётни рижолантиришни қўллаб-қувватлаш жамғармаси ва кўп тармоқли “Bitfury” блокчейн компанияси ўртасида мамлакатимиз давлат секторига мазкур технологияни жорий этишга қаратилган стратегик ҳамкорлик тўғрисидаги меморандум имзоланди.\n“Smart Chain” мобиль иловалари туризмни ривожлантиришга кўмак беради\nИнновацион ривожланиш вазирлиги ахборот хизматининг хабарига кўра, Инновацион ғоялар ҳафталиги “InnoWeek-2018”да энг яхши инновацион лойиҳа номинациясида ғолиб бўлган “Smart Chain” компанияси Ўзбекистонда туризмни ривожлантириш ва музейлар фаолиятини янада яхшилаш борасида инновацион ёндашувларни таклиф этди.\n“Sciencethon” дастури – орзулар рўёби\nПойтахтимиздаги Инновацион ривожланиш вазирлиги қошидаги Илғор технологиялар марказида юқори технологияли, кичик стартап компаниялар учун “Sciencethon” дастури бўйича Инновацион стартап акселератор ва инкубатор ташкил этилди. Унда ёш тадбиркорлар, стартап ва кенг жамоатчилик вакиллари иштирок этди.\nЎзбекистондаги илк Халқаро робототехника мусобақаси бўлиб ўтди.\n«Securika Central Asia 2018»: хавфсизлик саноати янгиликлари намойиши\nЖорий йилнинг 14-16 ноябрь кунлари пойтахтимиздаги «Ўзэкспомарказ» миллий кўргазмалар мажмуасида «Қўриқлаш, хавфсизлик ва ёнғинга қарши ҳимоя – Securika Central Asia 2018» ўнинчи халқаро кўргазмаси бўлиб ўтади.\nТошкентда гулчанги тутқичлари ўрнатилди\nТошкентда ўтказилаётган “InnoWeek” Инновацион ғоялар ҳафталиги доирасида пойтахтимиздаги икки бино томида ўрнатилган иккита замонавий гулчанги тутқичларининг тақдимоти бўлиб ўтди.\nТошкентда инновациялар ҳафталиги бўлиб ўтади\n“Ўзэкспомарказ” миллий кўргазмалар мажмуасида 22-26 октябрь кунлари илк бор “InnoWeek” инновацион ғоялар ҳафталиги бўлиб ўтади.


Масъулият ва жавобгарлик асосий мезон » Зарафшон Газетаси\nМасъулият ва жавобгарлик асосий мезон Сиёсат\n13 май 2017 15:37\nЎзбекистон Республикаси Президентининг 2017 йил 10 апрелдаги "Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида"ги фармони зиммамизда қанчалик шарафли ва масъулиятли вазифалар юклатилганлиги ва бугун ўз фаолиятимизни янгича асосда ташкил этишни тақозо қилишини яна бир бор тасдиқлади.\nВилоят ички ишлар идораларининг барча бўғинларида бугун фаолият ана шу талаблар асосида ташкил этилмоқда. Аввало, давлатимиз раҳбари ташаббуси билан пайшанба куни "Профилактика куни" деб номланиб, жойларда давлат ва жамоат ташкилотлари масъул ходимлари билан биргаликда учрашувлар, давра суҳбатлари ўтказилмоқда, ҳудуддаги вазият, жиноятчилик ва ҳуқуқбузарликлар ҳолати ҳақида маълумот бериляпти. Хонадонларга кириш асносида аҳолининг ҳушёрлигини ошириш, жиноятчилик ва ҳуқуқбузарликларнинг олдини олиш юзасидан профилактика ишлари амалга оширилмоқда.\nШунингдек, фармон ижросини таъминлаш мақсадида Самарқанд давлат университетида профилактика инспекторларининг ўқуви ташкил этилди. Ички ишлар вазирлиги академияси профессор-ўқитувчилари ва вилоят ИИБ раҳбарлари инспекторлар фаолиятидаги зарур жиҳатлар ҳақида машғулотлар олиб бормоқда.\nҲафтада, ҳар уч кунда ўтказиладиган тезкор йиғилишларда ҳам ходимлар масъулиятини ошириш, зиммасига юклатилган вазифаларни бекаму кўст адо этиши зарурлигига алоҳида эътибор қаратилмоқда. Негаки, бизнинг фаолиятимиз доимо халқнинг назарида, назоратида. Одамлар ҳар бир ишимизга баҳо беради. Бу эса ички ишлар органлари ходимларидан жуда катта фидойилик, халқпарварлик ва одилликни талаб этади.\nАмалга оширилаётган бу каби чора-тадбирлар натижасида жорий йилнинг биринчи чорагида аёллар, вояга етмаганлар томонидан содир этилган жиноятлар ўтган йилнинг шу даврига нисбатан камайди. Ўғирлик, фирибгарлик, уй-жой ва транспорт билан боғлиқ жиноятлар содир этилиши ҳам қисқарган.\nШунингдек, юзага келган жиноятларни тезда фош этишга ҳам эришилмоқда. Мисол учун, Оқдарё тумани Бошдархон маҳалласида яшовчи Г.Бобоёрова (исм-фамилиялар ўзгартирилган) фуқаро С.Донабоевдан унинг қизини Сиёб тиббиёт коллежига ўқишга киритиш учун 500 доллар олганлиги аниқланди.\nПаст Дарғом туманида яшовчи И.Файзуллаев ва И.Раҳимова ўзаро жиноий тил бириктириб, фуқаролар – Н.Ҳотамова ҳамда О.Муродовадан уларнинг қизларини Паст Дарғом тиббиёт коллежига ўқишга киритишни ваъда қилиб, ҳар биридан 500 доллардан пул олган. Пахтачилик Г.Ажабов, Самарқанд шаҳрида яшовчи А.Сайдуллаев ва Н.Бекниёзовлар ҳам шу каби фирибгарликни содир этганлиги аниқланиб, уларнинг жиноий ҳаракатларига чек қўйилди.\n9 май куни Самарқанд шаҳрида ўтказилган "Тун" тадбири давомида вояга етмаган А.Каримов қаровсиз қолдирилган енгил машинанинг ойнасини очиб, салон ичидаги пулни олиб қочиб кетаётганда ушланди.\nҲушёрлик, огоҳликка даъват ишимиз мезонидир. Раҳбарият ходимларнинг ишга муносабатини ўрганиб, мониторинг қилаяпти. Вазифасига совуққон, лоқайд ва тизимга мослаша олмайдиган ходимларга жавоб берилаяпти. Бу ички ишлар органлари фаолияти самарадорлигини ва ходимларнинг ўз хизмат мажбуриятларини бажаришда масъулиятини янада оширади.\nвилоят ички ишлар бошқармаси бошлиғининг ўринбосари,\nвилоят ИИБ тергов бошқармаси катта терговчиси.\nПрофилактика инспекторлари малакасини оширмоқда\nҲуқуқий тарбия ва масъулият\n"Профилактика куни" ижобий натижа бермоқда\nТинчлик учун камарбаста фидойилар


Қазғоқ — Dilkashradio.com\nАссалому алайкум хурматли радио тингловчи дўстлар. Сизларга анчадан бери соғлиғимизга фойдали бўлган маслахатларни намойиш этиб келмоқдамиз. Бугун мен сизга жонимизга тегиб кетган қазғоқ хақида гапириб бераман, аниқроғи ундан қандай қутилиш ҳақида сўз юритамиз. Эркакдир, аёлдир бош қазғоғидан фориғ бўлишни истайди, ундан қутулиш чораларини излайди. Бош қазғоғи алоҳида касаллик саналмайди. У тери ва соч толаларининг ҳаддан ташқари ёғ босиши туфайли пайдо бўлади. Теримизда мавжуд бўлган кўз илғамас (микроскопик) замбуруғлар тери ёғига жуда ўч бўлишади. Бу ёғ бор жойда улар жуда тез кўпаяди. Замбуруғларнинг кўпайиши оқибатида қазғоқлар пайдо бўла бошлайди.\nҚазғоқнинг пайдо бўлиш механизми жуда оддий — тери ёғи қанча кўп бўлса, қазғоқлар ҳам шунча кўп бўлади. Бунинг олдини олишнинг назарий жиҳатдан икки йўли мавжуд: ё ёғ ишлаб чиқарилишини ёки замбуруғлар сонини камайтириш керак.\nБиринчи йўл анча радикал ҳисобланса-да, амалда уни қўллаш жиддий оқибатларга олиб келиши мумкин. Теридаги ёғ эркаклар гармони — андрогенларнинг таъсиридан пайдо бўлади. Уларнинг миқдорини камайтириш мумкин. Бироқ бунинг натижасида эндокрин тизимида қазғоқдан кўра хавфлироқ ўзгариш содир бўлади. Бу йўл билан қазғоқдан қутулиб, эркаклик қувватидан маҳрум бўлиш ҳеч гап эмас.\nЗамбуруғларни камайтириш осонроқ. Бунинг учун қатор фаол моддалардан фойдаланиш мумкин. Лекин вақт ўтиши билан теридаги ёғнинг таъсирида бошда “оқ момиқлар” яна пайдо бўла бошлайди. Бошини қазғоқ босган одамлар буни жуда яхши билишади: шампун аввалига ёрдам беради, лекин кейинчалик “оқ момиқ” яна ўзини кўрсата бошлайди.\nҚазғоқдан буткул қутулиб бўлмайди. Аммо вақт-бевақт уни “қайчилаб” туриш мумкин ва зарур. Уни даволашнинг моҳияти ҳам шундан иборат. Мутахассислар даво жараёнини икки босқичга ажратадилар. Биринчи босқичда қазғоққа қарши шампун ва бошқа воситалардан фойдаланилади. Иккинчи босқичда замбуруғлар миқдорини назорат қилиш билан кифояланилади. Шу мақсадда ҳафтасига 1-2, баъзан эса ундан камроқ муддатда бош шампун билан ювилади. Косметик шампунлардан мунтазам суратда фойдаланиш яхши самара беради.\nДерматологлар таркибида руҳ пиритионати, сулфид селена ва клотирмазол мавжуд бўлган воситаларни кўпроқ тавсия этадилар. Бу қўшилмаларни кенг оммалашган барча қазғоққа қарши воситаларда учратиш мумкин. Масалан, клотирмазол “Низорал” дори-шампун таркибига, руҳ пиритонат “Хед энд шолдерс”, “Пантин про-ви”, “Фридерм цинк” ва бошқа шампунлар таркибига киритилган. “Скин-кап” шампуни ва гели таркибида руҳ притионати кўпроқ миқдорда учрайди. Шу боис, ушбу препаратлар дори сифатида тасдиқдан ўтказилган. Сулфид селена “Сулсен” шампуни ва “Сулсен” совуни таркибида мавжуд.\nҚазғоққа бепарво бўлмаслик керак. Гап бу ерда фақат эстетик мулоҳазалардагина эмас. Биринчидан, қазғоқнинг кўпайиб бориши натижасида бошнинг сочли қисмида яллиғланиш пайдо бўлиши мумкин. Бундай шароитда косметик шампунлар кучсизлик қилади. Сезиларли натижага эришиш учун шампун, гел, эритма шаклидаги дорилардан фойдаланилади. Қазғоқни бевосита шифокор даволамоғи лозим. Бундан ташқари, қазғоқдан соч тўкилиши ҳам мумкин. Башарти сочдан айрилишни истамасангиз қазғоққа, тери ва сочингизнинг ёғ босимига қарши фаол курашмоқни маслаҳат бераман. Хайир, саломат бўлинг.\nКўз ҳақида тўғри ва нотўғри маълумотлар\nТиш ва милк муаммолари


Роналдо Эктор Куперда ғолиблик руҳи йўқлиги ҳақида 16 йил олдин берган интервьюсида айтиб ўтган экан - zarnews.uz\n2003 йили "Интер" форварди Роналдодан катта интервью олинган ва унда Эктор Купер борасида саволлар билан ҳам мурожаат этилганди. Афсонавий Роналдо ўзига хос тарзда Купер борасида салбий фикрлар билдириб ўтган, деб ёзмоқда Sports.uz нашри.\nУшбу интервьюнинг айнан Купер борасида берилган саволларга жавобини эътиборингизга ҳавола этамиз.\n— Сизга жуда нозик бир савол беришга ижозат бергайсиз. Сизни доимо қўллаб-қувватлаб турадиган ва даволаниш учун барча шароитларни яратиб берган "Интер" президенти Массимо Моратти билан қандай муносабатдасиз? Ҳақиқатан ҳам Миланда, бутун Италияда бўлгани каби сизнинг кетишингиз хиёнат сифатида қабул қилинди...\n— Мен ҳар доим Массимо Моратти билан илиқ инсоний муносабатларда бўлганман. У мен учун отадек. Шундай бўлди ва шундай ҳам бўлади. Менинг Испанияга кўчиб ўтишим ҳеч нарсани ўзгартирмади.\nМен жароҳат олганимда, президент сабр-тоқатни ва бутун "Интер" жамоасини ўрнак қилиб кўрсатди. Ҳар доим Моратти, жамоадошларим ва мухлисларнинг менга бўлган муносабатини юқори баҳолаганман. Аммо қайтганимдан сўнг кўп ўтмай, ҳамма нарсани тубдан ўзгартирган бир воқеа содир бўлди.\n— Бир қатор сабабларга кўра мен клуб мураббийидан, унинг касбий ва инсоний фазилатларидан кўнглим қолди (Роналдо "Интер" бош мураббийи Эктор Купер ҳақида гапирган. Лекин унинг исмини айтиб ўтишни истамаган). У билан клубимиз ҳеч нарсага эришмаслигига амин бўлдим. Бундан ташқари, орамизда бегоналашиш кучайди. Мен ўйинга тайёр бўлганимда жангга шошилдим. У мени сабабсиз захирада қолдирди. Бу бир неча марта такрорланган. Япония ва Жанубий Кореяда бўлиб ўтадиган жаҳон кубоги яқинлашаётган эди ва мен терма жамоадан чақирув олмасликдан жиддий қўрқишни бошладим. Ўйин амалиётисиз қолган футболчи кимга керак? Ўзаро совуқ муносабатларимиз ҳеч қачон ҳал қилинмади.\n— Демак, сизнинг кетишингиз муқаррар эди?\n— Ҳа, жаҳон чемпионатига кетиш олдидан, мен ушбу мураббийнинг бошчилиги остида энди ўйнамаслигимни айтдим. Клуб президенти менга вазият яхшиланишига ваъда берди. Аммо Осиёга кетишдан олдин вазият оғир аҳволдалигича қолганди. Кейин мен бутунлай терма жамоадаги ўйинларга эътиборимни қаратдим ва энди Моратти билан курашишга тўғри келмади. Мен жаҳон чемпиони унвонига эга бўлиб қайтганимда дарҳол бу одамнинг бошчилигида машғулот ўтказмаслигимни айтдим (Купер назарда тутилган). Мораттидан аниқ жавоб бўлмагани учун, мен "Интер"да ўйнашни давом эттиришни хоҳламаслигим тўғрисида аниқ қарор қилдим.\n— Сизнингча, Купернинг жамоадан кетиши бирон нарсани ўзгартирармиди?\n— Ўйлашимча шундай... Айниқса, "Интер" учун! Бу клуб ниҳоят ғалаба қозониш имкониятига эга бўларди. "Интер" таркибида жуда яхши ўйинчилар бор. Аммо ғолиб руҳиятига эга футболчиларнинг ғалаба қозонадиган мураббийи йўқ. Массимо Моратти жамоага дунёнинг энг яхши футболчиларини сотиб олишига қарамай, италияликлар юқори натижаларга эришмаслигидан чарчашган. Мухлислар ва клуб президенти кўпроқ нарсага лойиқдир.\nТеглар: Футбол Эктор Купер


Ўзбекистон Янги йил байрамини нишонлаш учун энг жозибали мамлакатлар бешлигига киритилди - EFFECT.UZ\n. 16:10 | 10.10.2021\nЎзбекистон янги йил байрамларини нишонлаш учун энг жозибали жойлар бешлигига киритилди. Бу ҳақида Польшанинг Gazeta.pl нашри рейтингига таяниб, “Спутник” хабар бермоқда. Ўзбекистон Швеция ва Aвстриядан кейин учинчи ўринни эгаллаган.\n“Янги йил кечасида Регистон майдонига бориш тарихга қўшилиш ва кишини Шаҳризода эртакларида тилда олинган романтик муҳитдаги каби ҳис этиш имконини беради”, – дейилган мақолада.\nTeglar:Рейтинг, Самарқанд, Янги йил


Самарқанд вилоят перинатал марказида содир бўлаётган нохуш воқеаларга барҳам берилдими?\nСамарқанд шаҳридаги вилоят перинатал марказида жорий йилда содир бўлаган нохуш воқеалар хусусида бир қатор хабарларни эълон қилган эдик. Хусусан, дояларнинг айби билан 1993 йилда Ургут тумани Жарқишлоқ маҳалласида туғилган Гўзал Ҳакимова фарзандининг «жинси» ўзгариб қолган бўлса, 1998 йилда Ургут тумани Қайнарбулоқ маҳалласида туғилган марҳума Саодат Хайруллаеванинг ўзи ва фарзанди дунёга келтираётган вақтида вафот этган.\nВилоят перинатал марказида кетма-кет содир бўлган нохуш воқеалардан сўнг марказ директори Бахтиёр Жуманов ишдан олиниб, ўрнига Самарқанд шаҳридаги 3-сон туғриқ комплексида бош шифокор бўлиб ишлаб келган Лола Ҳамроева марказга раҳбар этиб тайинланганди.\nБугунги кунда Самарқанд вилоят перинатал марказида туб ўзгаришлар амалга оширилмоқда. Биргина ҳомиладор аёлларни ҳеч қандай сабасиз кесарча кесиш усулида туғдиришга барҳам берилган. «Дарё» мухбири Фарҳод Норбўтаевнинг аниқлашича, авваллари бир кунда 18-20 нафаргача ҳомиладор аёллар операция йўли билан чақалоқ қилган бўлса, айни пайтда эса, кесарча кесиш орқали туғуруқ зарур ҳолатдагина амалга оширилмоқда. Аниқроқ қилиб айтганда, кесирча кесиш орқали туғуриқни амалга ошириш ҳомиладор аёл тўлиқ клиник текширувдан сўнг, махсус кўрсатма асосида олиб борилмоқда.\n– Бугунги кунда марказда ҳомиладор аёллар соғлиги иккита кўрсатма асосида тиббий кўрикдан ўтказилади. Биринчиси, абсолют кўрсатмага эга бўлган хавфли гуруҳдаги аёллар бўлса, иккинчиси нисбий кўрсатмага эга бўлган хафв гуруҳидаги аёллар ҳисобланади, – дейди марказ директори Лола Ҳамроева. – Шунингдек, ҳозирда санитар авиация тармоғи орқали вилоят перинатал маркази мутахасисларининг туманлардаги тиббиёт бирлашмаларида навбатчилиги ташкил этилган. Бу орқали қишлоқлардаги оғир аҳволдаги ҳомиладор аёлларга ўз жойида ва ўз вақтида тиббий хизмат кўрсатилмоқда.\nMaxсус режа асосида туманлардаги тиббиёт бирлашмаларида фаолият юритаётган акушер-гинекологлар вилоят перинатал марказида ўз малакаларини оширилмоқда. Перинатал марказ раҳбарияти вилоятда оналар ўлимининг олдини олиш мақсадида Самарқанд тиббиёт институти билан ўзаро ҳамкорликни йўлга қўйган.\n– Туманлардаги туғуруқхоналарда ётиб даволанаётган оғир экстрагенитал касалликлари бўлган ҳомиладор аёлларга вилоят перинатал марказнинг кураторлари томонидан тиббий ёрдам кўрсатилиб, касалликни даволаш ишлари ўз вақтида олиб борилмоқда, – дейди Лола Ҳамроева. – Қолаверса, марказ ходимлари қишлоқ врачлик пунктларида туғиш ёшидаги ва ҳомиладор аёлларни тўлиқ тиббий текширувдан ўтказмоқда.\nВилоят перинатал маркази кураторлари томонидан абсолют ва нисбий кўрсатмага эга бўлган хавф гуруҳидаги фертил ёшидаги аёлларга ҳомиладорлик вақтида юзага келадиган оғир ҳолатлар ҳақида касалликнинг турига қараб патронаж йўли билан аёлларнинг ўзига, турмуш ўртоғи ва яқинларига тушунтириш ишлари олиб борилмоқда.\nАйтиб ўтиш жоиз, вилоят перинатал марказнинг кириш қисмида ноқонуний равишда фаолият юритиб келган савдо дўкони борлиги аниқланган. Шунингдек, туғуруқхонанинг ертўласида ёнғин хавфсизлиги ҳамда техника хавфсизлиги талабларига риоя этмасдан ишлаб келган ошхоналар борлиги ҳам аниқланган. Бугунги кунда мазкур савдо дўкони ва ошхонанинг фаолиятига барҳам берилган.\nКиритилди: 10:16 28.11.2018. Ўқилди: 676 марта. Фикрлар сони: 0 та.


Қорақалпоғистонда ўз йўналиши бўйича Ўзбекистонда ягона бўлган сайт очилди – MEHRTILSIMI.uz\nСаламат Авезов 27.07.2018\tFikr bildirganlar yo’q 811 кўрилди\nБугун, 27 июль куни Қорақалпоғистон Республикаси кенгаши Ёшлар маркази биносида Саламат Авезовнинг янги сайти тақдимоти бўлиб ўтди. Қорақалпоғистонда янги очилган «mehrtilsimi.uz» сайти ўз йўналиши бўйича Ўзбекистонда ягона деб айтиш мумкин, дея хабар бермоқда «Kruz.uz».\nСайтда асосан имконияти чекланган инсонлар ҳаёти ҳақида мақолалар чиқади.\n«Авваллари, меҳр-мурувват десак фақат меҳрибонлик уйлари, қариялар уйларини, улардан бориб хабар олишни тушунардик. Тўғри, улар меҳрга муҳтож, доим уларнинг ҳолидан хабар олинади. Бундай ташкилотлар анчани ҳам ташкил қилади. Аммо чекка ҳудудлардаги ногирон, имконияти чекланган инсонлар ҳақида ким биларди? Ким уларни олиб чиқарди? Ҳеч ким! «Mehrtilsimi.uz» аҳолининг мана шу қатлами билан бизни боғлаб турувчи кўприк саналади», — дейди Ёшлар иттифоқи Қорақалпоғистон Республикаси кенгаши раиси ўринбосари И.Абдикаликов.\nСайт муаллифи II-гуруҳ ногирони Саламат Авезов журналистлар ва ёш репортёрларнинг саволларига нутқидаги нуқсони боис электрон шаклда жавоб қайтарган. Нашр электрон шаклдаги нутқидан айримларини келтириб ўтган:\nМанба: Xabar.uz – ахборот-таҳлилий портали\nAvvalgi Avvalgi sahifa: Абдимуратова Айхан Пишенбаевна\nKeyingi Keyingi sahifa: Қорақалпоғистонда янги сайт очилди. У ўз йўналиши бўйича Ўзбекистонда ягона!\n[:uz]Ногиронлик гуруҳи қандай тартибда белгиланади?[:] - 8 526 кўрилди\nНогиронлиги бўлган шахслар қандай ҳуқуқларга эга бўлади? - 8 423 кўрилди